Uholdearen zain

Bilbo Basketen bi mila zale inguruk Charleroiko kaleak hartuko dituzte; gaur iritsiko dira gehienak. Bezperako arratsaldea lasaia izan da, aurretik iritsitakoek inguruko hiriak bisitatzeko baliatu baitute ostirala.

Ekaitzaren aurreko barealdia izan zen atzoko arratsaldea. Bilbotik etorritako bi mila zalek Charleroiko kaleak hartuko dituzte gaur. Baina uholdea gaur izango da, atzo tanta gutxi batzuk baino ez ziren ikusi. Tantak, euripean gainera. Finala hartuko duen hiriak ez du zer ikusi handirik, eta turistikoki ez da bereziki erakargarria. Turismo gidek hala diote, eta, agian, gogorregiak dira, baina ez da xarma bereziko tokia. Tabernak, halere, asko daude, eta Bilboko zaleek gaur egingo duten kalejiraren bidean daudenek kutxa ondo beteko dute.

Herenegun iritsi ziren lehen zaleak, eta atzo lehen hegaldi zuzenak. Taldearekin batera berrehun bat zale iritsi ziren, eta geroago, arratsean, beste hainbeste. Gehienek, baina, bezpera Belgikako beste gune batzuk bisitatzeko baliatu zuten. Autoa alokatuta edo trenean, erraz asko joan daiteke edonora. Halere, bilbotar batzuk ikus zitezkeen Charleroiko kaleetan. Horien artean boskote animoso bat: Oskar Gonzalez, Jose Fernandez, Raquel Garcia, Javi Alvarez eta Ana Bacigalupe.

Euriak ere ez die umorea itzaltzen. Bostak Bilbo Basketeko bazkideak dira, eta «bibrazio» onak dituzte. Harrituta daude finalak hirian duen oihartzun eskasarekin, hainbat bidaia eginikoak direlako taldearekin. «Bruselan egon ginen, eta ea Juventusekoak ginen galdetu ziguten. Egia esanda, inor gutxi dago kalean, baina bihar [gaur] dena oso desberdina izango da». Duela hainbat aste antolatu zuten bidaia, eta bihar arte geldituko dira. Bruselatik iritsi ziren. Harrigarriak dira zaleek Charleroira iristeko eginiko konbinazioak: Santander edo Zaragozatik zuzenean hegazkinez; Bruselatik eta Liejatik autobusez; Paristik autoz edo trenez; edota, ausartenek, zuzenean autobusez Bilbotik. Ilusioz beteriko 1.184 kilometro.

Bosteko zale goiztiarrak peñek antolatu duten kalejiran parte hartzeko asmoa du; saskibaloizale bereziak direla diote denek. «Saskibaloizaleak, normalean, lasaiak dira. Guk, aldiz, zarata ateratzen dugu. Gehiago joaten gara tabernetara [barrez]». Kalejira 17:30ean irtengo da, eta taldea hoteletik irteten ikusi ondoren, Bilbo Basketek zaleentzat antolaturiko gunera joango dira. Gunea 17:00etan irekiko dute, eta taberna eta musika egongo da finalera arteko lau orduak girotzeko. Zaleei bertan egotea gomendatu diete, 20:00etan Charleroiko futbol taldeak partida duelako. Bertako zaleekin ez nahastea komeni da.

Pabiloian zenbat jende bilduko den da beste zalantzetako bat. Sei mila ikusle sartzen dira, eta Charleroiko jendea mobilizatu ezean, eserleku asko hutsik gelditzeko arriskua dago. Errusiatik hirurehun zale inguru joango dira, gehienak jokalarien gertukoak. Finala bertan jokatu den aurreko aldietan harmailak itxuratu izan dira. Pabiloiak jatetxea eta dantzalekua ditu; Bilbo Basketek irabazten badu, bateren batek esku-eskura izango du non jarraitu ospakizunekin.

Pantailak Bilbon

Finala ez da Charleroin bakarrik biziko. Bilbon ere ez da girorik faltako. Miribillan pantaila handi bat egongo da, eta 10.000 sarrerak salduta daude hara biltzeko. Kalean ere egongo dira pantailak; Santutxun, esaterako. Irabaziz gero, Bilbo Basketeko jokalariek ez dute ospatzeko denbora askorik izango. Harrera egin nahi dieketen zaleek igandean 07:30ean egon beharko dute Loiuko aireportuan, orduan iritsiko baita taldeak antolatu duen hegazkina. Egotekotan, astelehenean jarraituko dute ospakizunek, taldeak antolaturiko ekitaldian.


Berlusconik Hauteskunde Legea aldatzen bada aurkeztuko du hautagaitza

Aspaldiko eskaera batekin itzuli da Berlusconi, eta hauteskundeetako irabazleari botere gehiago emateko, legea erreformatzea jarri du 2013ko hauteskundeetan hautagai izateko baldintza gisa.

Silvio Berlusconi Italiako lehen ministro ohiak Hauteskunde Legea aldatzea jarri du baldintza gisa 2013ko Italiako hauteskunde orokorretan hautagaitza aurkezteko. Era honetan, agintariak aspaldiko eskaera bat berreskuratu du eta irabazlearen boterea indartzea eskatu du.

"Hauteskunde Legearen baitan dago nire hautagaitza", esan du Berlusconik. Bere jarraitzaileak, dagoeneko, izutu egin dira, asteburu honetan aurkeztea aurreikusten baitzuten.

Lehen ministro ohiak "herrialdea gobernatzea ahalbidetuko duen eta esku har dezakeen liderra" nahi du.

Halaber, Mario Monti Italiako lehen ministroaren egitarau ekonomikoa kritikatu du. Berlusconiren lekukoa azaroan hartu zuenetik herrialdea atzeraldian sartzea leporatu dio.

Dimisioa aurkeztu zuenetik, bigarren maila batean egon da, eta oraingoan, aspaldiko eskaera batekin itzuli da, bere etorkizun politikoa airean utziz.


Merkataritza txikia zugandik gertu

Urola Erdiko Merkataritza mahaiak sentsibilizazio kanpaina berria jarri du abian. Hiru bideo erakutsiko dira, eta horietan eskualdeko merkataritza txikian erosteak dituen abantailak, eta erosketa horiek eskualdeko ekonomian eta herrietan duten eraginaz eta garrantziaz sentsibilizatu nahi da. Hona hemen lehen bideoa: Merkataritza txikia zugandik 'gertu' dago.


'Puntua': Unai Telleria diseinatzaileari elkarrizketa

Diseinu arloan, mundu mailan ezaguna da Unai Telleriaren izena. Elgetarrak hamar urte daramatza Kanarietako Inauterietako jantziak diseinatzen, eta erreferentea da han. Horrez gain, Africa Fashion Week Nigeria jaialdirako bilduma bat diseinatzen dihardu gaur egun, eta marka propioa dauka. Barikuan kaleratutako Puntua-ren 113. zenbakian elkarrizketa nagusiko protagonista izan zen.

Moda ikasketak egin zituen Unai Telleriak (Elgeta, 1971), Bartzelonan, eta, ordutik hona, munduan zehar hainbat proiektutan ibili da; betiere, diseinuarekin lotutakoak. Hiru urte eman zituen ikasten, Insitut Catalan de la Moda zentroan. Ondoren, Bartzelonan bertan egon zen lanean hamar urtez. Gaur egun, duela sei urtez geroztik bizitoki Londres duen arren, munduko toki batetik bestera bidaiatzen du, suertatzen zaion eskaintza eta proiektuen arabera. Nike, Audi, BMW eta beste hainbat marka ezagunendako lan egin du eta Kanarietako Inauterietako erreferente nagusietako bat ere bada; izan ere, berak diseinatutako arropak janzten dituzte Erreginaren Gala eta Drag Queenaren Galan parte hartzen duten dantzariek eta abeslariek.

Nolatan bukatzen du elgetar batek Londresen bizi izaten? Zerk eraman zintuen hara?

Modan eta antzerkian diseinatzaile den edozeinentzat, Londres munduko erdigunea da; esango nuke lan gehien han dagoela. Horregatik bizi naiz Londres, lan kontuak direla eta. Bartzelonan bizi nintzen garaietan, marka desberdinendako diseinuak egin nituen, publizitate asko landu nuen eta estilismo moduak ere jorratu nituen, eta ondoren, Londresera joan nintzen.

Espero zenuen gaur egun zauden lekura iristea?

Ondo lan eginez gero, ahal eta nahi duzun lekura iritsi zaitezkeela uste dut. Elgetarra izanik, hemen gertu, Euskal Herrian, zail ikusten nuen diseinuarekin lotutako zerbait aurkitzea. Horregatik, Bartzelonara joatea erabaki nuen eta gaur egun Londresen bizi naiz. Munduan zehar asko mugitzen naiz, edozein proiektu irten dakidakeelako edozein momentutan: Thailandian, Alemanian edota Ameriketako Estatu Batuetan, besteak beste. Tokatzen denean, joan eta lan egin, hori da arrakastaren sekretua. Alde horretatik, niretako, ez dago mugarik, momentuan suertatzen zaidan proiektuaren arabera mugitzen naiz batera edo bestera.

Beraz, bizitokia Londres izan arren, asko mugitzen zara. Bidaiatzea eskatzen du lanbide honek?

Ez dago zertan bidaiatu. Esate baterako, Zara markarendako diseinatzen duen diseinatzaile bat Galizian bertan bizi daiteke, mugitu gabe. Baina ez da nire kasua. Izan ere, nik freelance moduan egiten dut lan eta bezeroak munduko leku guztietan ditut. Bestalde, produzitu ere egiten dut, eta horrek bai eskatzen du gehiago bidaiatzea. Orain, adibidez, Nigeriako Noobor markarendako proiektu bat daukat esku artean, urrirako, Africa Fashion Week Nigeria moda jaialdirako. Angolako enpresa baten bitartez jarri nintzen Noobor-ekin kontaktuan, eta orain, 28 pieza inguruko bilduma bat egiten ari naiz enpresa honendako. Bilduma honen produkzioa Perun egingo dugu, bertako kotoia oso ona delako. Bestalde, Kanarietan antzerkirako diseinu bat egiten ari naiz eta Londresen bertan ere badut beste proiektu bat.

Antzerkia ere lantzen duzu, beraz.

Bai; asko, gainera. Orain, Don Juan ikuskizunerako diseinatu behar dut; klasiko hutsa da. Londresen eta Madrilen ere, Shakespeare ezagunaren obra baterako lan egin izan dut. Azkeneko hamar urteetan askoz gehiago landu dut antzerkia moda baino, baina, gaur egun, gehiago dihardut modan. Bi arloak txandakatuz joaten naiz, normalean.

Esan daiteke modan eta antzerkian zentratzen dela, gehienbat, zure diseinatzaile lana?

Bai. Zinema ere egin nuen Bartzelonan, baina zinema ez zait gustatzen, aspergarria iruditzen zait. Zineman aritzeko, benetan gustatu behar zaizu, ordu asko exijitzen duelako, eta niri, pertsonalki, ez zait gustatzen, nahiago ditut antzerkia eta moda.

Zer egiten duzu, zehazki, bai modan eta bai antzerkian?

Modan, marka desberdinendako diseinuak egiten ditut, eta, askotan, bildumen ekoizpena ere egiten dut, Perun, Indian edo beste edonon, kasuaren arabera. Ekoizpenaren jarraipena egiten dut; gehienbat, aztertu arropak nola dauden eginda eta kalitate onekoak diren edo ez frogatu. Antzerkiari dagokionez, ikuskizun ezberdinetarako figurinak diseinatzen ditut. Antzerkia asko gustatzen zait, nahi dudana egin dezakedalako eta askatasun handiagoa dudalako sortzeko orduan. Modan, berriz, zure bezeroak mugak jartzen dizkizu; ezin duzu edozein zorakeria diseinatu, finean, gero merkatuan saltzeko arropa delako.

Marka ezagunendako ere lan egin izan duzu; batez ere, publizitate arloan.

Orain lan egiten nagoen enpresak nahiko berriak dira, ez dira oso ezagunak eta gaur egun dagoeneko existitzen ez diren beste hainbat enpresarendako ere egin izan dut lan. Baina bai, Nike enpresarentzako diseinu batzuk egin ditut. Publizitate arloari dagokionez, duela zazpi urte inguru, Londresera joan baino lehenago, Bartzelonan iragarki askorendako estilismoak diseinatu nituen; batez ere, auto enpresen iragarkietan –Mercedes, BMW, Audi, Seat...–. Horrez gain, publizitate orokorra ere landu nuen, beste hainbat markarendako. Lehen, ekoizpen handia zegoen Bartzelonan, eta, duela sei bat urte izan zuen beherakadaren ostean, berriro publizitate asko ari dira produzitzen orain.

Nolakoa da zure eta markaren arteko elkarlana?

Normalean, produktoreek kontratatzen naute, eta, ondoren, mota guztietako harremanak izaten ditut. Adibidez, auto enpresekin nahiko konplikatua da. Izan ere, sekretismo handia dago haien artean, koloreak, modeloak eta abar. Nolabaiteko espioitza industriala dago, elkarri asko kopiatzen diote, eta murrizketa asko dituzu alde horretatik.

Sormen handia eskatzen duen lana da zurea. Hala uste duzu?

Bai. Ez da mahaian jarri eta marraztu. Garbi izan behar duzu ideia, kontzeptua, nora heldu nahi duzun, ze merkatutarako den... Marka bakoitzak bere bezeroak eta lan egiteko moduak ditu eta guk horietara moldatu behar izaten dugu. Batekin, agian, esperimentatzea tokatzen zaizu gehiago eta beste bat klasikoagoa da.

Ze erreferentzia hartzen duzu diseinatzeko orduan? Zerk inspiratzen zaitu?

Inspiratzerako garaian, asko gustatzen zaizkit Afrikako tribuak eta Afrika, oro har. Oso oinarrizko gauzak daude, guztiz naturalak direnak eta oso baliozkoak direnak. Euskal Herria ere aberatsa da, alde horretatik; baserriak, zuhaitzak, harriak, koloreak, eta abar. Ni, azken batean, Elgetatik nator, baserritik. Hogei urtez bizi izan naiz baserri batean, eta erreferentzia horiek ez dira inoiz galtzen. Badirudi ergelkeria dela hau esatea, baina hala da eta niri asko laguntzen dit horrek, barruan daramadan zerbait da.

Kulturak badu harremanik, beraz, inspiratzeko eta erreferentziak edukitzeko orduan?

Nik uste dut baietz. Adibidez, Latinoamerikan baditut lagun diseinatzaile batzuk eta haiek kolore ezberdinak erabiltzen dituzte gurekin alderatuz. Guk urdina eta berdea gehiago erabiltzen ditugu eta haiek, berriz, horia eta gorria. Beste tendentzia batzuk dituzte, eta hori kulturaren eragina dela esango nuke.

Moda arloan, zein herrialde da mundu mailako erreferente nagusia, gaur egun?

Inspirazio guztia, oraintxe bertan, Asiatik datorrela esango nuke, Koreatik, Txinatik eta, batez ere, Japoniatik. Gogoratzen dut iaz jende guztia arrosa kolorez janzten zela Japonian, eta aurten arrosa dator Europara. Alde horretatik, erreferente nagusia Japonia da, kaleko estiloa eta janzteko moduak handik datoz. Izan ere, oso bereziak dira eta moda asko zaintzea gustatzen zaie, diru asko inbertitzen dute modan. Munduko hiriburuetako denda garestienetan arropa erosten daudenen ehuneko handi bat japoniarrak dira, eta hori datu esanguratsua da.

Zure marka propioa ere badaukazu, pixkanaka lantzen ari zarena. Zer moduz doa?

Bai, nire marka txiki bat ere badaukat, eta, diseinatzeaz gain, ekoitzi eta saldu egiten dut. Gizonen arropa marka bat da, Unai Telleria izenekoa, eta on line saltzen dut. Hogei jantziko bilduma txiki bat da eta horrekin nire lan propioa, nire bidea egiten saiatzen ari naiz; izan ere, apur bat nekatuta nago besteentzako lan egiteaz. Pasatzen dena da askoz errazagoa dela bezero batentzako lan egitea. Zure proiektuarekin ari zarenean, buruko minak handiagoak dira; ez da diseinatzea bakarrik, beste mila gauza izan behar dituzu kontuan.

Kanaria Handiko Las Palmas hiriko Inauteriak urteroko hitzordua dira zuretzat. Dagoeneko erreferentea zara han.

Hango zuzendariarekin harreman handia daukat, Inauteriez gain, beste hainbat proiektu egin ditugulako elkarrekin. Beraz, zuk esan bezala, urteroko hitzordua da. Proiektu handia da, lan handia eskatzen duena. Bi edo hiru hilabeteko lana izaten da, 150 pertsona ingururen jantziak diseinatu eta egin behar izaten ditugulako. Baina oso gustura egiten dudan lana da, esperientzia izugarria. Azken urteetako neguak eguzkitan pasatu ditut, ez dut negu gogorrik izan azkeneko hamar urteetan, eta hori, Londresen bizi izanda, loteria tokatzea bezala da. Gainera, konexio berezia daukat kanariarrekin, eta etxean bezala sentitzen naiz hara joaten naizen bakoitzean.

Urtetik urtera asko aldatzen da han egin behar izaten duzun lana?

Bai. Urtero gai ezberdin bat izaten da eta horren araberako diseinuak egin behar izaten ditugu, gai horretara moldatutako diseinuak eta erreferentziak, alegia. 2018ko gaia oraindik ez dakigu zein den.

Gaur egun, sare sozialek indar handia dute mundu osoan. Webgune bat ere baduzu. Ze erabilera ematen diezu, bai batari, zein besteari?

Bai, noski, erabiltzen ditut. Gaur egun, nire ustez, Instagram da mugimendu handien duen sare soziala, moda eta diseinuari dagokionez. Besteak beste, nik diseinatutako piezak igotzen ditut, eta, horri esker, bezero bat baino gehiago atera zaizkit. Instagrametik oso erraza da, jende askok idazten dizu informazio eske edota zure piezaren bat nahi duela esanez. Beste batzuek aisialdi edo denbora-pasa moduan erabiltzen duten moduan, nik lanerako erabiltzen dut sare sozial hau, eta, alde horretatik, oso erabilgarria da.

Erakusleiho moduan, beraz.

Bai; nire lanak erakusteaz gain, ideiak hartzeko ere erabiltzen ditut sare sozialak. Lehen, aldizkarietan edo magazinetan mugitzen zen guztia, baina orain, modari lotutako oso aldizkari gutxi ikus daitezke. Gaur egun, guztia digitala da, informazio eta material guztia unean bertan eskuratu dezakezu, eta guri ere eguneratuta egotea dagokigu arlo horretan.

Diseinatzaile moduan, arantzarik badaukazu? Hau da, badago betidanik egin nahi izan duzun zerbait, oraindik egin ez duzuna?

Momentuan, ez nuke jakingo galdera horri erantzuten. Seguru, zerbait egongo dela, baina ez dut gauza konkretuetan pentsatzen, nire egunerokoa momentuan momentukoa sortuz eta diseinatuz eramatea gustatzen zait, beste edozein gauzatan pentsatu gabe.


Tania Calvok Londresko belodromoa estreinatuko du

Pistako Cespa-Euskadi taldeko Tania Calvo gasteiztarra Londresen da, Espainiako selekzioagaz Munduko Kopako laugarren eta azken proba lehiatzeko.

Horrela, bost hilabete barru Olinpiar Jokoak hartuko dituen hiriaren belodromo berria estreinatuko du Calvok, beste ziklista guztiekin batera. Abidura probetan parte hartuko du, Helena Casas eta Juan Peraltarekin.

Cespa-Euskadi taldea ere Londresen dago txirrindulari bigaz: Unai Elorriaga eta Hodei Mazkiaran. Elorriaga puntuazioko modalitateko Munduko Kopako liderra da gaur egun; beraz, Londresen mundu mailako txapelketa bat irabazteko aukerak ditu 31 urteko etxebarriarrak. Mazkiaranek abiadura eta keirin modalitateetan jardungo du. Keirinean aurtengo denboraldiko proba denetan lehenengo kanporaketa gainditzea eta 12 onenekin lehiatzea lortu du eta Londresen ere horixe izango du helburu 22 urteko altsasuarrak.

Londresko Joko Olinpikoetan bost ordezkari izango ditu Espainiako selekzioak: lau gizonen modalitateetan (abiadurako modalitatea kenduta beste denetan) eta bat emakumeetan. Baliteke hautagaien artean Cespa-Euskadiko txirrindulariren bat egotea, Juan Martinez Oliver Espainiako selekzioko hautatzaileak hala erabakiz gero.

Espainiako Kopa bertan behera

Bestalde, asteon albiste txar bat ere eman du pistako txirrindularitzak. Espainiako federazioak jakinarazi duenez, aurten ez du Espainiako Koparik antolatuko, arazo ekonomikoak direla-eta.


Udal eraikina utzi die Durangon Gerediagari

Durangoko Udalarekin adostutako hitzarmenaren bitartez, Larrasoloeta kaleko 3. zenbakiko lokala Gerediaga elkartearen esku geratuko da datozen urteetan.

Azken udalbatzarrean aho batez onartutako akordioan batzen denaren arabera, 10 urtez utziko dio lekua Udalak Gerediagari; beste 10 urtean —urtez urte— luzatu daiteke akordioa.


Sokaz elkartuta dantzan

Kalderero egunez ospatzen dute Dantza Soka Eguna, Anoetan. Larunbatean eguraldiak asko lagundu ez arren, goizean goiz atera ziren dantzariak baserriz baserri musika eta dantzak eskaintzera.

Eguerdian, urtero moduan, herriko plazan elkartu ziren 60 bat dantzari. Neska eta mutil, guztiek batera egiten dute dantzan. Aurten, Ane Irazusta izan zen aurreskularia eta Olatz Ausin atzelaria. Bakoitzak, berak nahi zuen pertsonari agurra dantzatzeko aukera izan zuten.

Ikusle jendea ere dantzara gehitzen joaten da, eta plaza bete jende aritu zen dantzan. Bazkaria izan zuten ondoren, eta jarraian, festa iluntzera arte luzatu zen Anoetan, kalejira eta Gugaz taldearen erromeriarekin.


Alardearekin Bat sortu dute, Irungo Alardealdiaren uberan

Lehen aldiz egingo dute Alardearekin Bat izeneko jardunaldia

Hondarribiko Alardea eta urtean zehar bere inguruan antolatzen diren gainontzeko ekintzak balorean jartzeko, Alardearekin Bat jardunaldia antolatzen ari dira hilaren 30erako. Alarde Fundazioa dago horren atzetik, eta Iñaki Sagarzazu burgumaisuak azaldu duenez, “aisia, kultura eta jai-giroko ekitaldiz beteriko eguna izango da, 1638 urteko setioaren ondarea zabaldu, eta haren inguruan urtean zehar antolatzen diren ekintzak ezagutarazteko, irailaren 8ko Alardeaz harago”.

Jardunaldiak, alarde tradizionalaren antolakuntza finantzatzen laguntzeko ere baliatuko dute, hau da, Irunen azken urteetan egiten ari diren Alardealdiaren gisako ekitaldia izango da.

Sinbolikotik asko izango du Alardearekin Bat ekitaldiak. Esaterako, goizeko egitarauak Gernikako arbola eta Guadalupe lotuko dituen ibilbidea izango du oinarri, eta ibilbidearen hasiera, 08:55an izango da Gernikako arbolan, irailaren 8ko alarde tradizionalaren desfilea abiatzen den leku eta ordu berean. Ibilbidean zehar hiru gune ezarriko dituzte, Arma Plazan bat, Bottika baserri inguruan bestea, eta Guadalupen hirugarrena, ekitaldi gehien bilduko dituena.

Eguerdian bazkaria egingo dute Soroetan —400 lagunentzako tokia dago—, eta arratsaldean haurrentzako hainbat ekitaldi prestatuko dituzte Arrantzale Auzoan.


Parte hartze prozesu berria

2017ko aurrekontuko 100.000 euro inguru zertan gastatu erabakitzeko parte hartze prozesua zabalduko duela iragarri du Urnietako Udalak. Prozedura azaltzeko bilera irekia deitu dute datorren urtarrilaren 18rako, Lekaion iluntzeko 19:00etan hasita.

Ohar bidez adierazi bezala, “herrian ikusten diren gabeziak aintzat hartuta proposamenak egiteko aukera izango da. Prozesu guztiaren funtzionamendua azaltzeko aurkezpena egingo da hurrengo urtarrilaren 18an Lekaion, arratsaldeko 19:00etan hasita”. Bilera horretan herritarrek euren proposamenak aurkezteko zein epe izango duten zehaztuko dute, eta baita zein baldintza bete behar diren zehaztu ere.

Udalak iazko udaberrian parte hartze prozesua zabaldu zuen, herrian egin beharreko inbertsio estrategikoak erabakitzeko. Udal kiroldegia eraberritzea izan zen bozkatuena, eta aurten egitasmoari bultzada handia eman nahiko liokete. Iaz, esaterako, herritarren parte hartzea handia izan zen. Udalak aurten ere parte hartzea handia izatea nahiko luke. Aurtengoan, gainera, dirua “herritarrek beraien auzo eta kaleetan hobetzeko, konpontzeko edo egiteko ikusten dituzten gauzetara bideratuko” baita.

Urtarrilak 18, asteazkena

19:00 Lekaio


Altsasuko auziko eskubide urraketak salatu dituzte 50 eragilek

Adierazpenaren sinatzaileek eskatzen dute gertatutakoa ez dadila terrorismotzat jo: "Benetako zuzenbide estatu batek bere herritarrak babestu beharko lituzke".

Altsasuko gertaerengatik auzipetutakoen egoera salatzen duen adierazpena onartu dute 50 gizarte eragile inguruk. Oharrak bidegabetzat jotzen ditu fiskaltzak eskatutako zigorrak —hamabi urtetik 62 urterainokoak—, eta baita auzipetutako hiru gazteri ezarritako behin-behineko kartzelaldiak ere. "Aipatutako inputazioak sostengatzen dituzten beharrezko baldintza juridikoak ez betetzeak eta proportzionaltasun faltak urratu egiten dituzten pertsonen askatasunerako eta babeserako eskubideak", dio adierazpenak.

Bide beretik eragileek gogorarazten dute bai Nafarroako Gobernuak eta baita Legebiltzarrak ere kritikatu dutela auzitegien "neurriz kanpoko jokabidea", eta Nafarroako Lurralde Auzitegiak ohartarazia duela ez direla gutxieneko baldintzak betetzen gertatutakoa "terrorismotzat" jotzeko. Horiek hala, eskatzen dute aske utz ditzatela auzipetuak, eta gertatutakoari buruzko auzia Nafarroako epaitegietara itzul dadila.

Epaiketara begira

Auzitegi Nazionalean defentsako abokatuek euren lekukoak eta frogak aurkeztu dituzte eta horren inguruko iritzia eman behar du orain epaimahaiak. Behin hori zehaztuta, hurrengo asteetan epaiketarako hitzordua jarriko dute. "Guk ahalik eta azkarren izatea nahiko genuke, behingoz amesgaizto honekin amaitzeko", esan du Bel Pozueta Adur Ramirez de Aldaren amak, gurasoen izenean. Auzia hasieratik politizatuta egon da, eta egungo testuinguru politiko zailean epaiketa noiz egingo duten antzematea zail egiten zaie.

Udan zehar mobilizazio eta hitzaldi andana egin dituzte eta orohar jasotako babes guztia eskertu dute. "Ez gara inoiz nekatuko eskerrak emateaz". Hala ere, epaiketa ate joka izanik, mobilizazioei adi egoteko eskaera ere egin dute gurasoek. Altsasun, adibidez, atzo batzarra egin zuten eta bertan bai elkartasuna adierazteko bai mobilizazioak egiteko ideiak atera dituzte. Hurrengo asteetan jakinaraziko dute mobilizazio egutegi berria.


Gizakom

Aste honetan bertan blog bat sortu dugu fakultatean, Gizakom, eta hori egin dugu bi karrera plazaratzeko, Enpresarako Giza Zientziak, eta Informazioa eta komunikazioa, biak HUHEZIn. Esperimentu bat da, hala ere. Gure ustez bloga erreminta egokia izan daiteke ikasketa horiek zabaltzeko. Horregatik, informazio asko emango dugu bertan: albisteak direla, iritzi artikuluak, beste nonbaiten aurkitutako gai interesgarriak, elkarrizketak

Nahi dugu informazio hori iritsi dadin horren premian izan daitezkeenengana: balizko ikasleak, gurasoak, orientatzaileak, tutoreak, Giza Baliabideetako arduradunak. Eta, bueltan, nahi dugu jende horren iritzia ere jaso. Eta horretarako blogak ez du parekorik, ahalbidetzen baitu elkarrizketa irakurleekin. Horegatik, horietako askori bidali diegu mezu bat esanez Gizakom jaio dela, eta horren helbide gorde dezaten beren gogokoenen zerrendan.

Neu izango naiz editore Gizakomen. Baina ez naiz bakarrik ibiliko. Alboan izango dut talde bat laguntzen, bloga ahalik eta aberatsen izan dadin. Lortuko ahal dugu!


Mandelak ezingo luke

Terrorismoagatik zigortuak kargu publikoetatik kanpo utzi nahi ditu PPk


"Zigor eskaera hauek neurrigabeak dira"

Altsasuko Gurasoek bi mobilizazio deitu dituzte. Ostiraleroko kontzentrazioaren ondoren, 20:30ean kultur guneko zabalgunetik manifestazioa abiatuko da. Eta, hilaren 14an, ostiralean, Iruñeko Gaztelu plazara deitu dute. Espetxeratzearen 8. hilabetea beteko dute Adurrek, Jokinek eta Oihanek egun horretan.

Agerraldian irakurritako agiria:

Beti bezala, gure herrikoak gure ondoan egoteagatik eta une gogor hauetan gu entzutera eta ahotsa ematera etorri zareten komunikabideoi eskerrak eman nahi dizkizuegu.

Urriaren 15eko goizaldean gertatutakoa gertatu zenetik bizi behar izan dugun kalbario honetan, atzo arratsaldean Entzutegi Nazionalak min eta nahigabe handiagoa eragin zigun, gure seme-alabendako eskatutako zigorra dela eta. Gure herria eta bertako familiei mina egin nahi bazieten, lortu dutela pentsa dezakete. Zigor eskaera hauek zera eragiten digute: beldurra, kezka, babesgabetasuna eta izugarrizko mesfidantza.

Zigor eskaera hauek erabateko neurrigabekerian kokatzen dira. Askoz ere larriagoak diren delituengatik, gizahilketak, talde bortxakeriak, genero-indarkeria, ume-hilketak,…eskaera fiskalak egindakoa baino zigor eskaera baxuagoak jasotzen dituzte. 375 espetxe-urte zortzi gazteendako, horietatik zazpi 23 urte baino gazteagoak , taberna batean gertatutako liskarra batengatik, non lesio handiena orkatila bat hautsita izan zen. Ikara izugarria sortzen du horrenbesteko neurrigabekeriak.

Antzekoak eta baliokideak diren gertaerek, hau da, zerbitzuan edo zerbitzutik kanpoko Estatuko Segurtasun-Indarrei egindako erasoek edota borrokek, lesio larriagoekin, beste toki askotan zigor txikiagoak eragin dituzte, inoiz edo behin espetxeraketak*. Altsasuarrendako justizia desberdina al da?

Neurri gabeko Jarduketa judizialaren aurrean gaude, gure herriko errealitateak zeharo itxuraldatu duen hedabide kanpaina batek lagunduta. Jurista nabariek salatu duten bezala, guztiz neurrigabeko jarduketa gertatu ez ezik, terrorismo delituaren erabilera hedagarria ere izaten ari da. Honek, guztiak, legaltasunaren printzipioa eta epaiketa justuaren eskubidea urratu egiten du. ** Martxoan, Nafarroako Organo Gorena den Entzutegi Probintzialak, zehaztasunez, argudio juridikoak ematen zituen, terrorismo delitutzat hartzeko inongo zantzurik dagoela esateko baldintzarik ez dela betetzen esanez.

Zentzu honetan, Nafarroako Instituzio altuenak era agertu dira, Nafar Gobernua eta Parlamentua. Gehiengo politiko eta sozialak, udal asko, Kongresu eta Senatuetako 74 diputatu eta 14 senatari, 51 eurodiputatu, milaka lagun anonimo. Jasotzen ari garen elkartasuna neurrigabea eta plurala da, eta hemendik, bihotz bihotzez eskertu nahi dugu.

Zigorgabetasunik ez dugu eskatzen, ezta aldeko jarrera hartzea ematea ere. Gure gizarteari, instituzioei eta edozein erakundeei zera eskatzen diegu: errugabetasun-presuntzioaren eskubidea, berme prozesalak dituen epaiketaren eskubidea, era hedakor eta justiziarik gabe erabili ez dadin legearen eskubidea eta proportzionaltasunaren eskubidea defendatzea. Printzipioen defentsa eta Zuzenbidezko Estatu baten kalitate demokratikoa eskatzen dugu, azken finean.

Kasu honetan,kolokan ez dago gure seme-alaben etorkizuna eta gure familiena bakarrik. Legearen gehiegizko eta bidegabeko erabileraren aurrean gizartearen babesa arriskuan dago. Kalitate demokratikoa arriskuan dago. Denok babesten gaituzten giza eskubideak arriskuan daude. Justizia arriskuan dago. Demokrazia batean, justiziak herritarrak babestu behar ditu.

Amorrua, beldurra, babesik eza, ezintasuna sentitzen dugu. Baina gure mezua, irmotasun lasai batetik, printzipio demokratiko eta giza eskubideen defentsa tinkoaren gainean eraikitzen da, baita ideologiko, politiko eta giza adierazpenaren baturaren gainean ere, justizia eta eskubideen inguruan.

Fiskaltzak egindako neurrigabeko kalifikazioa dela eta, haserre sentitzen diren pertsona guztiei, duten indarra esandako argudioak zabaltzeko erabil dezatela eskatzen diegu, ez inoren kontra, gizarte demokratiko eta solidario baten alde, eta giza eskubideak babesten dituen sistema judiziala. Erabil dezagun gure amorrua eta gure haserrea lan egiteko, gero eta pertsona gehiago gurekin bat egiteko eskatuz “Justizia nahi dugu. Altsasukoa ez da terrorismoa”. Kasu honetan sen onak nagusitzeko zain egon diren lagun horiek guztiak animatu nahi ditugu, ez itxaroteko eta aurrera pausua emateko.

Hau guztiagatik, segidako deialdiak egiten ditugu:

- Uztailak 7 egingo den manifestaziora, zortzi eta erdietan, asteroko kontzentrazioaren ondoren, Iortia plazatik aterako dena.

-Uztailak 14 egingo den kontzentraziora, gure kalbarioaren 8. Hilabetea betetzean, iruñako Gaztelu Plazan, 17:30etan

- Herriz herri zabaltzeko eta sinadurak biltzeko eta gure web orrialdean dagoen manifestuari atxikimendua sinatzeko. 20.000 lagun baino gehiagok sinatu dute.

- Terrorismo kalifikazio penala desmuntatzen duten argudioak zabaltzeko, gure web orrian dagoen dossierra erabiliz.

- Era pribatu batean , instrukzioaren garapenarekiko haien desadostasuna adierazten diguten partidu politikoei, publikoki haien iritzia adierazteko eta haiekin elkartzeko

- Partidu politikoei, sindikatuei, giza, kultura eta beste erakundeei, ekimen jendetsu eta plurala antolatzeko lan egin dezaten, Nafarroako gizartearen ahotsa altxatzeko zentzugabekeria honen aurrean.

- Nafarroako Gobernu eta Parlamentu eta udalei, beraien babesa ematen eta bidegabekeria hau salatzen jarrai dezatela.

Eta bukatzen dugu, bihotz bihotzez eskertzen eman diguzuen eta jasotzen ari garen laguntza, berotasuna eta elkartasuna. Eskerrik asko.


Rafael Jimenez: "Politikari ona izateko, ezinbestekoa da ikuspegi estrategikoa izatea"

Rafael Jimenez (Calahorra, 1955) izango da Mondragon Unibertsitateak eta LKSk otsailean abiaraziko duen Gobernua eta Zuzendaritza Exekutiboa Tokiko eta Lurraldeko Erakundeetan unibertsitate-tituluaren koordinatzaile akademikoa. Zuzenbidean doktorea da EHUn eta esperientzia eta izen handia du administrazio publikoaren eta Tokiko gobernuaren arloetan, besteak beste, Demokrazia eta Tokiko Gobernua Fundazioa zuzendu du urteetan. Gaur egun, Zuzenbide Konstituzionaleko irakaslea da Pompeu Fabra unibertsitatean; horrez gainera, Sector Public SL aholkularitza-estudioko bazkide zuzendaria ere bada.

Zer da zehazki, eskaintzen duzuena? Nondik dator ideia?

Agintariek duten kudeaketa konpetentziak indartzeko beharra ikusita abian jarritako unibertsitate titulu berria da. Badira beste ikastaro batzuk, IVAP edo EUDELek ematen dituztenak baina honakoa berriz, unibertsitate mailako titulua da. Ikastaro honekin, parte hartzaileak, lanean dagoen bitartean behar dituen tresnak eskuratzeaz gainera, merkatuan balorea duen titulua eskuratuko luke.

Zeintzuk dira helburuak?

Helburu nagusia agintarien konpetentziak indartzea litzateke, kudeaketarako tresna egokiak emanda; azken finean, erakundeak indartzeko asmoarekin.

Politikariak indartuta, erakundeak ere indartzen dira, beraz.

Duda barik. Erakundeak dira-eta hazkundearen motorra. Mondragon Taldea guzti honen atzean egotea ez da kasualitatea. Taldeak apustua egin du lurraldean inbertitu eta sektore pribatuan arrakasta izan duen kudeaketa modeloa sektore publikora ekarriz.

Nori gomendatuko zenioke?

Publiko zabala du. Bereziki kargu politikoak dituztenei zuzenduta dago (Udala, Aldundia...) hau da, erantzukizun politikoa dutenenentzako; eta baita oposizioan daudenentzako ere. Horrez gainera, administrazioko zuzendariei (Udal, Aldundia, Lurraldeko, Mankomunitate....) eta teknikariei ere bai. Era berean, alderdi politikoetan jarduten dutenendako ere baliagarria izan daiteke.

Ze beharrei erantzun gura diezue?

Kargudunek, normalean, ilusioa duten arren, esparru publikoa esparru ezezaguna eta konplexua da; horregatik, erakundeetako konpetentziatan formatuko ditugu lehenengo. Esparru hori ulertzen laguntzen diegu, balore publikoek eta etika publikoak duten garrantzia irakatsita. Eta bereziki jokaera ereduak lantzen ditugu; gaur egun hain zapalduta daudenak eta politikarekiko sinesgarritasuna galdu arazten dutenak.

Erakunde-konpetentziak indartzeaz gainera, konpetentzia pertsonalak ere lantzen ditugu: besteak beste, liderra izaten eta taldeak zuzentzen, agenda bat kudeatzen, aginduak ematen eta negoaziatzen ere irakasten diegu. Egoki komunikatzen eta bereziki, herritarrei entzuten ere ikasiko dute. Azken finean, arrakastarekin gobernatzen irakatsi gura diegu.

Zein ezaugarri akademiko ditu?

Eskolek zuzeneko prestakuntza eta on-line prestakuntza uztartuko dituzte. Hamar modulotan banatuta dago eta bakoitzak tresna bat lantzen du. Akziorako formazioa da, hau da, ikasitakoak bakoitzaren esparruan praktikan jartzeko gero. Helburu horrekin egin beharko dute amaiera-proiektua. Horrez gainera, konpetentzia pertsonalak eta harremanetarakoak indartzeko bi tailer daude eta baita coach-sesio pertsonal batzuk ere.

Irakasleriari dagokionez, gehienak euskaldunak dira; horrela gura izan du MUk. Politikan eta administrazioan ibilbide luzea duen taldea da.

Zuk ere baduzu euskal administrazioan eskarmentua. Ze iritzi duzu?

Ez dut inor lausengatu nahi baina, Estatuko beste toki batzuekin konparatuz, euskal politikak kalitatezko ezaugarriak dituela esango nuke; bereziki, jokaerari dagokionez. Horrek ez du esan gura hobetzerik ez dagoenik, baina zerbaitengatik ez dira gertatzen zuenean Estatuko beste lekuetan gertatzen diren kasuak.

Zer da zuretako politikari on bat?

Politikan ze esparrutan edo mailatan lan egiten duenaren arabera ezberdina da. Gehienetan lidergotasuna izatea aldarrikatzen den arren, politikari on batek, nire ustez, bereziki, ikuskera estrategikoa izan behar du. Gaurko arazoak konpontzen jakin behar du, biharkoan pentsatuta, orainaldiak etorkizuna hipotekatu ez dezan.

Era berean, besteak beste, honako bertute pertsonalak ere beharko lituzke izan: ausardia eta oreka emozionala. Politikari on batek erakundea barneratzeko kapazitatea izan behar du.

Iñaki Azkuna, Bilboko alkatea, nazioartean saritu berri dute.

Bai eta merezi duela uste dut. Ezberdina da Bilbo edo herri txiki batekoa izan. Azkunak ondo betetzen ditu, nire ustez, dagoen postuan bete behar dituen rolak: ordezkaritzarena, komunikazioarena, konfiantzarena... Kudeaketa rola ez da berea.

Besteren bat aipatzekotan?

Formazio onekoak, asko daude. Alkateen esparruan kokatuta, Maragall aipatuko nuke: ikuskera zuen eta konpromezua ere bai. Bitxia da, politikari onak ez dira gehienetan alderdiarekin guztiz alineatzen, hau da, tentsioa sortzen du alderdian, eta hori ona dela deritzot. Alkateak hiritar guztiak ordezkatzen ditu eta ez alderdi batekoak bakarrik.

Politikariek sinesgarritasuna galdu dutenaren sentsazioa dago. Gomendiorik baduzu?

Politikariak gizartearen ispilua dira. Baloretan hobetu behar dugu guztiok. Esparru publikoa errespetatu eta identifikatu beharra dugu, kultura instituzionala hobeto barneratzeko.

Politikari on bat, egin ala jaio egiten da, zure ustez?

Oinarrian, politikari ona egin egiten dela esango nuke; lanaren poderioz, ekinean ekinez, sortzen dira politikari onak. Askok gaitasunak dituzte eta horrek laguntzen du, baina bereziki, lanaren poderioz, ekinaren ekinez, sortzen dira politikari onak.


Sare sozialak, aukerak eta arriskuak

XXI. mendea bete-betean bizitzen ari garenok, gustatu ala ez, teknologia berriekin topo egiten dugula egunero eta esparru guztietan ezin dugu ukatu. Oraindik sakonago begiratuz, gure gaztetxoen sozializazioan, unibertso digitalaren parte sentitzea ezinbertzekoa da, eta sare sozialak erabiltzen ez dituzten edo gutti erabiltzen dituzten gazteek baztertuak izateko arriskuan sentitzen dute beren burua. Gainera, harremantzeko modu honetan parte hartzen ez duen nerabea 'frikia' edo 'berezia' bezala ikusten da gaur egun.

Jendartean eta zenbait hedabidetan zabaltzen ari da mende honetan jaiotako haurrak , 'natibo digitalak', inguru digitalean aritzeko eta mugitzeko jarrerak eta jakintzak berezkoak dituztela. Ideia hau fantasia bat bertzerik ez da. Gailu digitalak erabiltzea ez da berezko jakintza, ikasi egiten da. Eguneroko errealitateak erakusten digu arriskuak guttitzeko eta sareak eskaintzen dizkigun onuraz baliatzeko praktika arduratsuetan hezitzea behar-beharrezkoa dela.

Bai gurasoentzat eta bai irakasleentzat ere, gai honetan hezitzea kezka handia da eta aunitzetan ez dakigu nola egin. Ondorengo lerroetan oinarri-oinarrizkoak diren hainbat jarraibide ematen saiatuko naiz:

-Lo egiteko orduak ezin dira negoziatu, WIFIa itzali eta gailuek logelatik kanpo egon behar dute. Ikerketek erakusten digute institutuko ikasleen gehiengoak sei ordu baino guttiago lo egiten duela, bederatzi ordu gomendatzen denean.

-Egunean zehar, zenbait toki eta momentu (otorduak, familia bildua dagoenean...) 'pantailarik gabekoak' bihurtu behar ditugu. Nolabaiteko desintoxikazio digitala lortu behar genuke gure begiek eta zerebroak atsedena har dezaten.

-Adin ttikiko neska-mutilen gailuetan dauden aplikazio eta haietatik egiten den guztiaren ardura helduoi dagokigu (gurasoei etxean eta irakasleei eskola orduetan). Honenbertzez, ezagutu behar ditugu erabiltzen dituzten aplikazioak, sartzen diren web orriak, erabilitako bideo-jokoak, eta hauek guztiak zenbat, noiz eta non erabiltzen dituzten.

-Sarean mugitzeko arauak ezagutu behar dituzte: ezezagunei datu pertsonalik ez eman, pasahitz errazarik ez erabili, webcam-eko begia estali, bertze pertsona baten izenean sarean ibiltzea delitua dela jakin eta egiten dugunaren arrastoa betirako gelditzen dela argi eduki.

Eta batez ere erakutsi behar diegu, sare sozialetan ere, bertzeak errespetatu behar ditugula, erabilera okerrak bertzeei mina eta kalte haundia eragiten ahal diela.


Atxilotze zentro bonbardatura itzularazi ditu Libiak 38 iheslari

Kostazainek itsasoan atzeman dute migratzaile talde bat, eta hilaren 3an 53 lagun hil zituzteneko gune berberera eraman dituzte

Gerra zibil betean murgilduta dago Libia, eta gerra horretan harrapatuta daude herrialde horretatik Europara migratu nahi duten Afrikako eta Asiako dozenaka milaka pertsona. Haiek atxikitzeko erabiltzen duten zentro bat bonbardatu zuten hilaren 3an. Eraikina suntsituta gelditu zen, eta 53 errefuxiatu hil zituzten. Bada, Tripolin agintea duen gobernuak atzo jakinarazi zuenez, berriz hasi dira Europara bidean atxilotu dituzten migratzaileak zentro horretara eramaten.

Nazio Batuen Erakundeak babesten duen gobernuaren esku dago Tripoli, eta hiriburua hartzeko erasoaldi bat hasi zuen apirilean Khalifa Haftar Libia ekialdeko buruzagi militarrak. Ayub Gassim Tripoliko gobernuaren bozeramaileak atzo erran zuenez, kostazainek Mediterraneoan atzeman zituzten 38 migratzaile sartu dituzte zentro bonbardatuan. Gehienak Egiptokoak direla azaldu zuen Gassimek.

Migratzaileei Turkiako bidea itxi ondoren (2016) bihurtu zen Libia irteera gune nagusi. Mevlut Çavusoglu Turkiako Atzerri ministroak iragan astelehenean elkarrizketa batean erran zuen Ankarak eten egin duela Europako Batasunarekin egin zuen migrazio akordioa, baina, oraingoz, adierazpen horrek ez du aparteko ondoriorik ekarri. Suleyman Soylu Barne ministroak atzo jakinarazi zuen urtea hasi denetik 43.000 migratzaile deportatu dituztela beren sorterrietara. Urtea bukatzerako, 80.000 izatea nahi dute. Siriakoak deportazioetatik salbuetsi dituzte.


Italian energia nuklearra erabiltzeari uztea erabaki dute erreferendumean

Herritarren %57k hartu dute parte, eta %95ek egin dute zentralen kontra; porrota izan da lehen ministroarentzat

Italian energia nuklearrik gabe bizi nahi dutela erakutsi dute herritarrek. Biztanleen %57k hartu dute parte, eta horietatik %95ek bozkatu dute energia nuklearra erabiltzearen aurka. Horrekin batera, bidezko eragozpena indargabetu dute. Lehen ministroak epaiketak ekiditeko gobernuaren betebeharrak izatea argudiatzea ahalbidetzen du legeak.

Erreferendumeko emaitza Silvio Berlusconik jasotzen duen bigarren «belarrondokoa» dela gogorarazi du Roberto Calderolik, Lega Nordeko kideak. Lehenengoa Milango eta Napoliko alkatetzak galtzea izan zen. Pazientzia galtzen ari direla eta kolpeak jasotzea ez dutela ohitura bihurtzerik nahi ohartarazi dio koalizioko gobernuko kideak lehen ministroari.

Erreferendum honek kalte handia egin dio Berlusconiri. Milango Auzitegian ustelkeria kasuengatik hiru epaiketa ditu, Ruby kasuaz gain. Beste hainbat karguren artean, 17 urteko gazte batekin sexu harremanak izateagatik epaitzen ari dira, eta orain epaiketetara joan beharko du.

Baina herritarrek lege hori baliogabetzea erabaki aurretik ere Italiako Auzitegi Gorena jada hasia da krimenen bat egin duten goi karguak zigortzeko lanean. Aurten Milango politikarien aurkako hainbat kasu berriro ireki ditu.

Berlusconik emaitzak onartu egin ditu, eta gobernuak eta parlamentuak herritarren nahiak kontuan hartuko dituztela agindu du. Haren hitzetan, «erreferenduma gai konplexuak erabakitzeko modu egokia ez dela pentsatzen dutenek ere italiarren borondatea argia dela ikusiko dute».

Herritarren erantzuna

Italian erreferendum bat aurrera ateratzeko beharrezko parte hartzea lortu zen azken aldia 1995ean izan zen. Horregatik, galdeketa bultzatu zuten alderdiek emaitza ospatu egin dute. IDV Balioen Italia alderdiko Leoluca Orlandok adierazi du «Berlusconiren ez bozkatzeko deialdiari herritarrek ezezko argi batekin erantzun» diotela.

Italiako Berdeek eta IDV alderdiak baietzaren aldeko deia egin zuten, eta Berlusconiren PDL Askatasunaren Herria alderdiak abstentzioa eskatu zuen. Galdeketak balioa izateko behar den %50etik gorako parte hartzea lortuz gero, auzia galtzeko aukera asko zituztela bazekiten.

Horregatik, erreferendumaren emaitzak jakin aurretik Italiak «seguruenik» energia nuklearra erabiltzeari utziko diola iragarri du Berlusconik. Benjamin Netanyahu Israelgo lehen ministroarekin eginiko bilera baten ondoren egin du adierazpena. Horrekin batera, herrialdeak energia berriztagarrien ikerketan lan egiteko konpromisoa hartu behar duela gaineratu zuen.

Dena dela, gobernuak herritarren erantzunari garrantzia kendu nahi izan dio. Ignazio La Russa Defentsa ministroaren iritziz, ezkerra izan da erreferenduma «politizatu» duena, eta jendeak bozkatu ez balu haiek izango ziren kaltetuak. Gertatutakoak, ordea, Gobernuarentzat ez duela ezer aldatzen deritzo.

Horrekin batera, Roberto Maroni Barne ministroak Berlusconik ekainaren 22an Parlamentuan egingo duten konfiantza mozioan datozen bi urteetarako programa «ausarta» erakutsi behar duela adierazi du.

Urte honetako bigarren «belarrondokoa» ekiditeko, hainbat saio egin zituen. Fukushimako hondamendiaren ondoren, lehen ministroak herrialdean zentral nuklear gehiago eraikitzeko erabakia bi urte atzeratu zuen.

Haren iritziz, Fukushimako hondamendiaren ondoren beldurrak herritarren erabakian eragina izango zuen. Horregatik, Auzitegi Gorenera jo zuen galdeketa baliogabetzeko.

Hala ere, ez zuen bere helburua lortu. Erreferendumaren eskaera Fukushimako hondamendiaren aurretik egin zuten eta beharrezko 750.000 sinadurak eskuratu zituzten. Horren aurrean, Auzitegi Gorenak erabakia mantendu egin zuen.

Salvatore Barbera Greenpeaceko ekintzailearen iritziz, Fukushimako hondamendiak energia nuklearra desagertzearen beharraz jabetzeko balio izan du. Haren hitzetan, teknologia «zaharkitua eta oso arriskutsua» da. Gainera, sortzen diren hondakinekin zer egin inork ez dakiela gogorarazi du.

Silvio Rossignoli Aero Sekur enpresako presidentearen ustez, ordea, energia nuklearra da hornikuntza ziurtatzeko modu bakarra. «Zentral nuklearrak izan nahi ditugu, ingurugiroan ikatzak eta gasak baino kalte gutxiago egiten dutelako».

1987an Txernobylgo istripuaren ondoren Italiako zentral nuklear guztiak ixtea erabaki zuten erreferendum batean, eta ordutik kontsumitzen duten energiaren %90 inportatzen dute.


Estatu bat euskarari

Independentzia eta euskara erlazionatzen diren bakoitzean, Irlandaren porrot linguistikoa jarriko dizu norbaitek mahai gainean. Hain gutxi maite al duzue zuen herria, munduan porrot egin duen bakanetakoa jartzeko ispilu gisan? Ez al dugu itxaropen gehiago merezi, ongi atera diren prozesu askatzaile linguistikoak gurera ekarri eta haietatik zer ikasi dezakegun proposatuz? Ez al dira ispiluan jartzeko modukoak Norvegia, Estonia, Lituania, Suedia, Eslovenia, Letonia, Txekia eta beste asko? Nondik dator beldur hori, munduko estatu aske guztiek defendatzen eta hobesten duten independentziarekiko? Denentzat da ona, guretzat ezik? Zer gara, ezer antolatzen ez dakiten tximinoak?

Nolatan edukiko zukeen Islandiak, bere 350.000 biztanlerekin, Literatura Nobel sari bat, Danimarkatik independizatu eta bere hizkuntza indartzeko boterearen baliabide guztiak erabili ez balitu? Edo Norvegiak dituen lau Nobelak, 1904ko independentziarekin norvegiera bultzatzea erabaki ez balu? Nola burutu zuen Israelek halako balentria, hilda zegoen hebreera piztea, egun zortzi milioi hiztun izateraino, ez bada independentziarekin? Tel Aviv-eko tiradera batean dago hizkuntza politikarik onenaren plangintza estrategikoa.

Irlandaren diskurtsoak auto-ukazioan ditu oinarriak, gure erraietatik erauzi ezin dugun ezerez-konplexu sakonean. Funtsean independentzia nahi ez dutenen aitzakia gisan funtzionatzen du: begira, estatuarekin ere ezin da hizkuntza salbatu, ahantz dezagun eldarnioa! Inperialismotik askatu ezin denaren azken heldulekua. Hain da astuna espainolaren eta frantsesaren pisua euskaldunengan, ezin dutela irudikatu ere egin hori inoiz gainetik kendu dezakegunik. Eta hortik sortzen da beste diskurtso toxikoa, hizkuntzen arteko elkarbizitzarena, diglosia gero eta desorekatuagora garamatzana; eta diglosia gaizki bukatzen da historian zehar: hizkuntza gutxitua gero eta gutxituagoa, gero eta aleatorioagoa, ez-beharrezko, azkenean edergailu bilakatu arte, meritu txiki bat, eta luzarora, folklore hizkuntza.

Edozein enpresetan baztertuko lukete funtzionatu ez duen modelo bat eredutzat hartzea, ondo atera diren beste 30 modelo daudenean. Euskararen normalizazioa desiratzea Euskal Herriaren independentzia desiratu gabe, beharrezko ikusi gabe, hori da sartu diguten ziririk borobilena, gure artean hedatu den diskurtsorik toxikoena. Zur eta lur uzten nau independentziak ez duela euskara salbatzea bermatzen dioen jendeak. Zerk bermatuko du, menpekotasunak? Holokausto linguistikoa praktikatu duten bi estaturen barnean jarraitzeak? Niretzat zalantzarik ez duen ebidentzia da euskarak ez duela XXI. mendea gaindituko independentzia politikorik gabe. Espainiaren eta Frantziaren mendean gaudelarik euskara indartu daitekeela sinestea auto-iruzurra da, gezur arriskutsu bat. Beti kuestionatu eta boikotatuko dute euskararen edozein aurrerapauso, haien estatu elebakarrentzat irain bat delako hizkuntza aniztasuna nazioaren mugen barruan. Hala dekretatu zuten, eta hala izango da, hizkuntza bakarrak osatzen duelako euren eraikuntza nazionalaren muina, euren hizkuntzak, noski; gurea besteena da, gu ez baikara haiek, ezberdin hitz egiten dugun bitartean. Menderakuntza horren oinarrietako bat suntsiketa linguistikoa da, badakitelako, aspalditik jakin ere, hizkuntza galtzen duen herria kikildu egiten dela bere aspirazio nazional eta identitarioetan, ezabatu aktore politiko gisan, konplexuz betetzen, bere burua gutxietsiz etengabe; eta gutxiespena transmititu egiten da belaunaldiz belaunaldi, etxez etxe, eskolaz eskola, idazletik idazlera.

Bere hizkuntzaz harro dagoen herri bat zailagoa da birrintzen, hori Katalunian garbi ikusi dugu, eta garbi ikusi zuen XIX. mendeko burgesiak katalanari eustea erabaki zuenean, hizkuntza murraila bat dela, Espainiaren baitan guztiz asimilaturik ez geratzeko. Ez da kasualitatea, katalanez idazten duten hamar idazleetatik bederatzi independentziaren alde egotea, eta espainolez idazten dutenen %99k Katalunia Espainiaren mende ikusi nahia. Hor hautu politiko bat dago, Kataluniaren biziraupenari hizkuntza propioak dakarkion plusaren kontzientzia irmo bat; eta alderantziz, Katalunia askatuta nahi ez duten idazleen kasuan, espainola erabiliz eta hedatuz Espainiarekiko loturak sendoago bihurtuko diren kalkulua.

Zer jarrera hartuko lukete euskal idazleek mugimendu independentista sendo eta taxuzkoa sortuko balitz? Mendetako kolonizazio kulturalaren ondorioetan igeri ez ote gabiltzan susmoa daukat. Gezur hori, gaztelera ere hemengo hizkuntza dela esaten denean, adibidez. Etimologikoki gaztelera Gaztelako hizkuntza da, eta historikoki koertzioz inposatu duen prozesu baten ondorioz hedatu da hizkuntza arrotza gure herrian. Baldin eta ez badugu hartzen Euskal Herria Gaztelaren (versus Espainiaren) zatitzat. Frantsesa hemengoa da?

Hemen dago, bai, gaztelera; baina ez da hemengoa. Ez dute lortu euskara ezabatzerik, eta horrek min ematen die. Baina lortu dute gure anbizioa geuk inposiziotzat har dezagun, eta horrek lasaitzen ditu. Kolonizazioa auto-kontzientziaren kamuste prozesu luze bat da, ezertan hasi aurretik desaktibatu beharrekoa; bestela, euskaraz egin arren alienazioa barreiatuko dugu etengabe. Desikasi da, gurean, aditzik politikoena.

Euskaldunok ezin dugu sinetsi euskarak etorkizun hobea erdiets dezakeenik; mende askotako akulturizazioak gogor kolpatu gaitu, otzan bihurtu gaitu, beti baimena eskatzera, txikiak garela pentsatzera, intelektual askok etengabe errepikatzen duen bezala, euren txikitasuna babesteko konplexua sozializatuz. Gaixotasun identitarioa nozitzen dugu, gure hizkuntzarekin norbait molestatzen badugu pauso bat atzera ematera garamatzana.

Txikiak gara auzoko erraldoiekin alderatuz, frantsesarekin eta espainolarekin, baina mundua da auzo, gaur egun, eta ez gara bat ere txiki beste nazio eta hizkuntza askoren ondoan. Aldea da estatua duten herrialdeetan inork ez duela esaten «gure literatura txikia da», literatura nazionala delako, de facto, eta haien mugak dira euren mundu sinboliko eta erreferentzialaren muga bakarrak. Ez dute erraldoirik ondoan, mendez mendez «zu txikia zara, ezdeusa zara, ni gabe ez zara ezer!» xuxurlatuz. Eta guk bai. Eta okerrena da sinetsi egin dugula.

Presio hori gainetik kentzeko bada ere behar dugu estatu bat; horrela, S-rik gabe.


Albokaren folk doinuek hartuko dute gaur Mari kalea

Donostiako Musika Hamabostaldiak Zumaian eskainiko dituen saioetatik lehena egin zen atzo parrokian. Entzuleek parrokia bete zuten Ensemble 442 proiektuaren kontzertua entzuteko. Laukoteak Mendelssohnen eta Piazzolaren obrak jo zituen.

Gaur folkaren txanda izango da, Mari kalean. 25. urteurreneko bira betean, eta azken diskoa besapean dator Alboka taldea, Joxan Goikoetxeak eta Alan Griffinek zuzentzen duten euskal folkaren ikurra. Ibilbide luzean Txomin Artola edo Josean Martín Zarkoren moduko musikari handiak izan dituzte taldekide, eta orain ere luxuzko zazpikotea ekarriko dute Zumaiara.

Mende laurden oparoa ospatzeaz gain, Lurra, Ur, Haize bosgarren diskoa ere aurkeztuko dute. CD mardul honetako 17 kantuek jada ezaguna egiten zaigun bidai bat proposatzen digute, dantza eta erromantze zaharrak ezagutarazi eta egokituz, eta aldi berean molde eta nortasun handiko konposaketa berriak aurkeztuz.


Purasek dio ez duela Nafarroako lehendakari "edozein preziotan" izan nahi

PSNren hautagaiak ez du baztertzen UPNrekin hitzarmenak egitea. Jose Blanco PSOEko Antolakuntza idazkariak "alferrikako liskar anakronikoak" piztea egotzi dio Miguel Sanz presidenteari.

Fernando Puras PSNren hautagaiak ez du "edozein preziotan" lortu nahi Nafarroako Gobernuko lehendakari postua, gaur Madrilgo foro batean eman duen hitzaldian esan duenez, eta UPNrekin hitzarmenak egitea ez duela baztertzen ere adierazi du.

Jose Blanco PSOEko Antolakuntza idazkariak, berriz, "Nafarroaren arazoa ez da existitzen, baizik eta Nafarroa eta nafarrak manipulatuz batzuek eraten dituzten arazoak", adierazi du. "Espainian erkidego bat baldin badago bere identitate historikoa eta egungo izaera argi dituena, hori Nafarroa da", erantsi du. Ildo horretatik, Nafarroaren nortasun eta izaera politikoari buruzko eztabaida asmatutakoa dela iritzi dio: "Hainbat sektoretatik, sektore kontrajarrietatik, maizegi ateratzen dira plazara identitatearen inguruko mamuak".

Besteak beste, Miguel Sanz Nafarroako presidenteari leporatu dio "mamu" horiek zabaltzen ibiltzea. "Egunero-egiunero alferrikako liskar anakronikoak pizten ibiltzen da", esan du, eta presidente baten egitekoa doi-doi kontrakoa dela gaineratu, "lasaitasuna eragitea, eta zatiketa eta enfrentamendua saihestea".

Nafarroak bestelako gobernu bat behar duela nabarmendu du, eta PSNko hautagai Purasek gauza dezakeela aukera hori: "Oso ondo ezagutzen ditu nafarren arazoak, eta zerikusi gutxi dute mamu identitarioekin".


Nafarroarekin itun ekonomiko berria lortuko dutela iragarri du Zapaterok

Bi gobernuen arteko elkarrizketak "besteetan baino azkarrago" doazela esan du Espainiako presidenteak, eta "zuhurtzia" dutela irizpide, "gastuak ez igotzeko". Barkosek dio Zapatero Nafarroarekin "jolasean" ari dela Kongresuan UPNren babesa jasotzeko.

Jose Luis Rodriguez Zapatero Espainiako Gobernuko presidenteak iragarri du Nafarroako Gobernuarekin aurki lortuko dutela itun ekonomikoa berritzea. Elkarrizketak "aurrera" doazela esan du, "betiere irizpide gisa zuhurtzia" aintzat hartuta, "administrazioetako gastuak ez igotzeko. Baina besteetan baino azkarrago goaz". 2014ra arteko akordioa litzateke.

Uxue Barkos Nafarroa Baiko parlamentariaren galderaren ondoren iragarri du akordioa Zapaterok gaur, Espainiako Kongresuan. Barkosek salatu du Espainiako gobernuburua Nafarroarekin "jolasean" ari dela UPNko diputatuen babesa lortzeko Kongresuan. "Nafarroako ekonomiaren eta fiskalitatearen egonkortasunak ezin du horren menpe egon".


Portuetan lan egiten duten andreek profesionaltasun egiaztagiriak jaso dituzte

Bermeoko eta Ondarroako portuetan lan egiten duten neskatilek eta enpakatzaileek jaso dituzte diplomak, guztira, 36 emakumek. Asteon jaso dituzte aipatutako egiaztagiriak, BilbonBide luze baten ostean, Bermeoko eta Ondarroako portuetan lan egiten duten neskatilek eta arrain enpakatzaileek euren lana aitortzea lortu dute. Guztira, 36 emakumek, batetik, euren praktika eta esperientzia, eta bestetik, euren prestakuntza espezifikoa aitortzen dien egiaztagiriak jaso dituzte asteon. Hain zuzen ere, Arraindegiko eta Arrantza zein Akuikulturako produktuen elaborazioko profesionaltasun egiaztagiriak banatu dizkiete.Asteon Bermeoko eta Ondarroako neskatilek eta enpakatzaileek jaso duten egiaztagiri horrekin, kolektibo horren lana agerian jarri, arautu eta aldarrikatu nahi dela azaldu du Eusko Jaurlaritzak. Horien gaitasunak egiaztatzeko prozesua Ekonomiaren Garapen eta Lehiakortasunerako Sailak, Enplegu eta Gizarte Politiketako Sailak eta Hezkuntza, Hizkuntza Politika eta Kultura Sailak elkarrekin egindako lanari esker posible izan dela jakinarazi dute.Portuan funtsezkoakArrantza ontzien funtzionamendurako funtsezkoak dira neskatilak zein arrain enpakatzaileak. Neskatilen jarduera nagusia baxurako arrantza ontziek harrapatutako arrainak deskargatzea da; enpakatzaileek, berriz, arrasteko itsasontziek harrapatutako arrainak sailkatzen dituzte, salmentan jarri aurretik. Profesionaltasun egiaztagiriak lortuta, kolektiboari eragiten dioten arazoak agerian jartzeko ahaleginak egingo dituztela nabarmendu dute. Izan ere, oraindik ez dizkiete gaixotasun profesionalak aitortu.


Ume bat bortxatzeagatik gizon bat kartzelaratu dute Nafarroan

53 urteko gizonezko bat kartzelaratu dute irudi eta bideo pedofiloak banatzeagatik eta 10 urteko ume bat bortxatzeagatik.

53 urteko gizonezko bat kartzelan sartu dute Sarasan (Nafarroa), 10 urteko ume bat bortxatzea eta irudi eta bideo pedofiloak Internet bidez banatzea egotzita.

Guardia Zibilak jakinarazi duenez, umearen amak jarritako salaketaren ondorioz hasi zen operazioa. Amak esan zuenez, auzokide batek 10 urteko umeari sexu-abusuak egin zizkion.

Agenteek sexu-abusuak "sarri" gertatzen zirela konfirmatu zuten eta gizonezkoa atxilotu zuten. Internet bidez, adingabe gehiagorekin kontaktuak zituela uste zuten eta epaitegiari eskatu zioten Sarasan duen etxean erregistroa egitea.

Polizia-operazioak baieztatu zuen hainbat hilabetez adingabeari sexu-abusuak egin zizkiola. Gainera, konfirmatu zuten Facebook bidezko kontaktua izan zuela hainbat adingaberekin eta Internet bidez eduki pedofiloak eskuratu zituela.

Epailearen aurrean jarri dute eta kartzelan sartzea eskatu du, fiantzarik gabe.


Bertan behera geratu da zeladoreen oposizioa

Osasun departamentuak ikerketa zabaldu du oposizioko galdetegiaren filtrazio bat egon delakoan. Datozen egunotan espero zen azterketa datak ezagutzea baina filtrazioa argitu bitartean bertan behera utzi du Lan Eskaintza Publikoa.

110 plazako eskaintza zuen oposizio honek. Behin filtrazioa argituta eta aukera berdintasuna bermatuta, oposizioa berreskuratuko duela argitu egin du Osasun Departamentuak.


Xakearekin urteroko zita Sakanan

XVII. Sakanako Xake Txapelketa abenduaren 10ean jokatuko da Urdiaingo herriaren etxean, 10:00etatik aurrera

Gabonen aurretik jokatzen da, urtero, Sakanako Xake Txapelketa. Aurten XVII. edizioa izango du Sakanako Mankomunitateak Zaldi Beltza Xake Taldearen eta Urdiaingo Udalaren laguntzarekin antolatzen duen txapelketak. Abenduaren 10ean, larunbatarekin, goizeko 10:00etan Urdiaingo herriaren etxean jokatuko da, eta Sakanako Xake Txapelketa izateaz gain, Nafarroako Txapelketa izango da 1.800 ELO puntutik behera.

Goizean hasiko da txapelketa eta metodologiari dagokionez, 20 minutuko 8 partidatara jokatuko da. Sariei dagokienez, helduen mailako lehen zortziek saria jasoko dute eta gaztetxoen mailan, aldiz, lehenengo hiru onenek. Aurreko urtean 16 xakelari lehiatu ziren eta irabazlea Mikel Razkin Fraile (7,5 puntu) izan zen. Koldo Flores izan zen lehen sakandarra (4,5 puntu). 16 urtez azpikoetan Unai Ruizek irabazi zuen (2 puntu).

Izena emateko

Egunean bertan, 9:30ean, Urdiaingo herriaren etxean. Prezioa: 5 euro.


2011

Eman diezaiogun ongi etorria urteberriari, gertatu ez diren gauzez gainezka dator-eta», dio Rilkeren poema batek. Urteberria dioen tokian Rilkek etorkizuna idatz zezakeen, baina urte berriak abantaila bat du etorkizunaren aldean: konkretua da eta mugatua. Badakigu noiz hasten den eta noiz den bukatzen. Urte berriak iraungipen muga bat du, eta, nahi eta nahi ez, oraindik gertatu ez diren gauza asko ekarriko dizkigu. Asko eta asko ez daude gure esku, ezin dira aurreikusi. Beste asko, ordea, gure borondatearen neurrikoak dira. Tartean, bakea. Dena ez da, ezta gutxiagorik ere, fortuna eta patua: guk ere badugu erantzukizunik urtearen martxan.

Gertatu ez diren gauzez gainezka baitator urteberria, aukeran nahiago itxaropenez agurtzea. Eta Rilkek beste poema batean aholkatutakoa egiten saiatzea: «Hire murrua bihur ezak besteenganako eskailera-maila».

Gertatu ez diren gauza ederrez betetako urteberri on, bada


Ernesto Praten ongietorriagatik eta presoen aldeko elkarretaratzeengatik 10 salaketa jarri dituzte Baztanen

Bakoitzak 300 eta 6.000 euro arteko isunak izan ditzazke

Ernesto Prati apirilaren 14an, larunbatean, Elizondoko plazan eskaini zitzaion ongi-etorriagatik 4 baztandar salatu ditu guardia zibilak eta, ortziral horretan presoen alde egin zen elkarretaratzearengatik bertze sei. Denera 10 herritar. Salaketaren ondorioz, bakoitzak 300 eta 6000 euro artekoa izan daitekeen isuna izanen du.

Ernesto Prati apirilaren 14an, larunbatean, Elizondoko plazan eskaini zitzaion ongi-etorriagatik 4 baztandar salatu ditu guardia zibilak eta, ortziral horretan presoen alde egin zen elkarretaratzearengatik bertze sei. Denera 10 herritar. Salaketaren ondorioz, bakoitzak 300 eta 6000 euro artekoa izan daitekeen isuna izanen du.

«Alta, oraingo salaketei azkeneko urteetan Estatuak abiaturiko apostu errepresiboaren ondorioz Baztanen pilatu diren isunak gehitu behar zaizkio, 20.000 euro inguru», Baztango Ezker Abertzaletik salatu dutenez.

«Euskal Herrian Ezker Abertzalearen ekimenez aldi politiko berria ireki bada ere, errepresioak bere horretan jarraitzen duela» ere salatu nahi izan du Baztango Ezker Abertzaleak, «atxiloketak, epaiketa politikoak eta sententzia bidegabeak begibistakoak dira eta denak horren jakitun gara; baina horren ondoan errepresio ixilagoak ere jarraitzen du: salaketa eta isunena hain zuzen. Salaketa eta isunekin jendea izutu eta desaktibatu nahi dute, egoera ekonomiko jasan ezinetara eraman eta etsiarazi, desmobilizatu». Horrela, ixilpeko errepresio horren salaketa publikoa egitea behar-beharrezkoa dela uste du Ezker Abertzaleak eta modu berean, «errepresioa jokatzeko herritarren elkartasun aktiboa bulkatu behar da, kasu honetan elkartasun ekonomikoa». Hala, elkartasun ekonomikoari buruz instantean ekimena abiaraziko dute eta herritarrek bertan parte hartzeko aukera izanen dute.

Akitzeko, Baztango Ezker Abertzalearen erranetan, «nabaria da arazo politiko, sozial eta ekonomikoak direla eta jendea gero eta gehiago mugitzen ari dela. Horren aitzinean Gobernuaren aldetik Euskal Herrian garatu duen salbuespen legeria arlo eta eremu desberdinetarat hedatzeko borondatea agerian gelditu da. Herritarren arteko elkartasunak, konpromisoak eta antolakuntzak bertzerik ez du ekinbide errepresibo berritua geldituko».


Jon Etxaniz Tapa pala bideo sortako laugarren saioan

Hamabost urterekin hasi zen Jon Etxaniz (Azpeitia, 1994) azpeitiarra arraunean, Zumaiako Telmo Deun elkartean.

Zortzi urte igaro zituen bertan, eta iazko etenaren ostean, berriz ere hasi da arraunean, Orioko elkartean.


Oskarbi taldearen historia laburbiltzen duen liburua aurkeztuko dute Pasai Antxon

Oskarbi taldeko kideak

Pasai Antxon sustrai luzeak ditu Oskarbi musika taldeak, eta horregatik hain zuzen ere, taldearen historia laburbiltzen duen Oskarbi taldea, 1966-2016 liburua bertako bibliotekan aurkeztuko dute, hilaren 25ean, 19:00etan.

Oskarbi taldeak Pasai Antxon izan zuen lehen entsegu lekua eta 1966 urtetik 1980 urtera bitartean Antxoko hainbat txokotan entseatu: ikastola sortu berriko gela batean, Coral Pasaitarraren egoitzan, Anunciata eskolan eta Kutxa Munizapalak utzitako Nafarroa ibilbideko egoitza batean, besteak beste.

Ez Dok Amairuren partaide (1968-1971), Eibarko txapelketan bi sari nagusi irabazi zituen Oskarbik, 6 disko plazaratu, eta 500 bat kantaldi eskaini.

Gerora, Oskarbik beste entsegu egoitza batzuk izan zituen, betiere inguruan: Oiartzun, Altza, Trintxerpe, Antxo, Errenteria, eta azken 20 urteetan Lezon.

2016 urtean Oskarbi taldeak 50 urte egin zituen eta oraindik kantuan jarraitzen dute. Aurten 52 urte egingo dituzte euskal kantua zabaltzen.

Oskarbiren 50. urteurrena ospatzeko liburu bat plazaratu zuen Joxelu Treku taldekideak: Doinu zaharren aritik, euskal kantu berriaren bidean. Oskarbi taldea 1966-2016. 400 orrialdeko liburu mardulean taldearen kantaldi, kantu, partaide eta ibilbide zabal kronologikoa bildu ditu Trekuk.

Liburua aurkezteko ekitaldian Trekuk berak azalduko ditu argitalpenaren gainekoak. Horrez gain taldearen historia biltzen duen ikus-entzunezkoa proiektatu eta kantaldia eskainiko dute.


Zein da Haritz Gallastegiren udako plan perfektua?

Jon Garatek Haritz Gallastegi elkarrizketatu du udako planen tartean.

Gaurkoan Haritz Gallastegi izan da gure udako planen tarteko gonbidatua. Astero-astero irratiko lankide bati galdetzen diozgu zein den bere plan ideala.


Bi Irizar i2e autobus elektriko Bilboko kaleetan gaurtik aurrera

Irizar i2e autobusa Bilbon

Irizar i2e autobus elektrikoa Bilboko kaleetan da gaurtik aurrera garraio publikoko zerbitzua eskaintzen. Bilbobus konpainiak Ormaiztegiko Irizar enpresak egindako horietako bi autobus gehitu ditu bere flotara, eta hainbat lineatan emango dute zerbitzua Bizkaiko hiriburuan.

Autobus ekektrikoa da Irizar i2ea, zero igorpenekoa eta 12 metroko luzera duena. Autobus isila da eta 200 kilometro baino gehiagoko autonomia du. Sodio-nikelezko bateriak erabiltzen ditu motor elektrikoari energia emateko; 180 Kw-ko potentzia du. Irizarrek, autobus horietako bi ez ezik, kargak egiteko estazioak eta autobusek karga adimendua egiteko zentrala ere hornitu ditu.

Autobus berrien aurkezpena gaur egin dute Bilbon. Autobus elektrikoak martxan jartzean, Donostia, Bartzelona, Valentzia edo Londresek bezala, jasangarritasunaren aldeko konpromiso sendoa berretsi du Bilbok ere.


EAJ nagusitu da nabarmen Hondarribian

Euzko Alderdi Jeltzalea izan da nabarmen Espainiako Kongresurako hauteskundeen irabazlea Hondarribian. EAJ-k botoen %41 eskuratu du, aurreko deialdiarekin alderatuta 8 puntu irabaziz. 4.022 boto lortu dituzte jeltzaleek, 2016an baino 1.203 gehiago.

Elkarrekin Podemosek —2016an Elkarrekin Ahal Dugu bezala aurkeztu zen— bigarren postuari eutsi dio, baina galera dezentekoa izan du bai botoetan, bai portzentajean. 1.802 bozka lortu ditu herrian, 2016an baino 876 gutxiago. Bataz bestean, %31,6tik %18,4ra jaitsi da koalizio morea.

Kontrakoa gertatu zaio EH Bilduri, gorakada handia izan baitu botoetan, baita portzentajean ere. %11,2tik %15,4ra igaro da, eta 1.511 hautesleren babesa jaso du, orain hiru urte baino 562 gehiago (949 izan zituen). Hau da, %59 hazi da koalizio abertzalea duela hiru urteko bozekin alderatuta.

Laugarren indarra Hondarribian Espainiako Estatuko irabazlea izan da, alderdi sozialista. 1.381 boto izan ditu, 571 irabaziz (%71ko hazkundea). Portzentaje orokorrean, %9,5etik 14,1era igo da sozialisten babesa herrian.

Hurrengo hiru alderdiak PP, Ciudadanos eta Vox izan dira. Hurrenez hurren, 454, 264 eta 176 boto jaso dituzte. Hala, Espainiako eskuineko hiru alderdiek 894 papertxo pilatu dituzte guztira herrian, %9,1 batuz. PP-ren galera nabarmena da, %8,9tik 4,6ra jaitsi baita. Ciudadanosek puntu bat galdu du, eta Vox botoen %1,8rekin estreinatu da.

Gainontzeko alderdiak ez dira %1era iritsi, Pacma gertu geratu den arren; 70 boto jaso dituzte animali zaleek Hondarribian, papertxoen %0,71.

Hondarribiko botoen banaketa

Parte hartzea, 10 puntu gora

Gipuzkoa osoan bezala, Hondarribian ere nabarmen jaitsi da abstentzioa; %25,2koa izan da, duela hiru urte baino hamar puntu txikiagoa (%35,5, 2016an). 13.210 hondarribiar zeuden bozkatzera deituak, eta horietatik 9.684 hurbildu dira hauteskunde mahaietara.

Parte hartzearen igoerak (1.346 boto gehiago jaso dira), mesede egin die EAJ, EH Bildu eta PSE-EEri. Baina ez da hiru alderdi horien hazkundearen arrazoi bakarra izan, aurreko deialdian baino 2.336 boto gehiago eskuratu baitituzte hiruren artean. Pozik egoteko arrazoiak dituzte, beraz.

Aldiz, Podemos, PP, eta C’s alderdientzat ez dira emaitza onak izan. Izan ere, parte hartzea asko handitu bada ere, botoak jaitsi dituzte hirurek duela hiru urteko hauteskundeekin alderatuta.


Zale askok ezin izan dute derbirako sarrerarik eskuratu

Ordu txikietatik egon da jendea San Mameseko ilaran eta, noski, gabe geratu direnek ez dute batere ongi hartu. Athleticen komunikatua ere badago.

Ordu txikietatik egon da jendea San Mameseko ilaran. Askok ia gau osoa pasa du bertan, egin duen hotzarekin gainera. Bakoitzak ahal izan duen bezala pasa du denbora. Kartetan jokatzen batzuek, musika entzuten beste batzuek, berbetan... ikusmin handia piztu ohi duten partidaren atarikoek luzten dituzten ohiko irudiak.

Baina batzuk huts egin beharko dute halabeharrez. Izan ere, txarteldegia ireki eta oso gutxira, sarrerak agortu dira. Eta noski, gabe geratu direnek ez dute batere ongi hartu.

Goizeko hamar t''erdietan zabaldu dituzte txarteldegiak. Ilaretako lehen lekuetan egon direnek pozik hartu dute euren altxorra. Hogei minutu pasa eta gero sortu da arazoa, ehun bat sarrera saldu ostean, klubak agortu egin direla esan duenean. Jokin Aperribay, Realeko presidenteak, esan du 800 sarrera bidali dituztela Bilbora. Athleticeko jokalariek ehun baino gutxiago eskuratu dituzte beraz, jendeak galdera bat du: Non daude gainontzekoak? Klubak komunikatu baten bitartez adierazi du Realak sarrera gutxi bidali dizkiola bere kompromisoei aurre egiteko. Gaineratu du gizalegezkoak ez diren jarrerak ikusi eta gero, erabakiko duela hurrengo batean jasotako sarrerak salmentan jarrriko dituzten ala ez.

Klubaren komunikatua


Aurten pentsioek %0’25eko igoera izan dutela salatu dute Krisiaren Aurkako Adinekoek

2017an Kontsumoaren Prezio Indizea %1’1 igo den bitartean, 2018an pentsioaren igoera "onartezina eta barregarria" dela kritikatu dute.

%0'25 baino ez dira handitu aurten pentsioak, 2017an Kontsumoaren Prezio Indizea %1’1 igo den bitartean. Esaterako. 700 euro kobratzen dituzten 56.110 pentsionista daude Nafarroan; %0’25eko igoerarekin, 1'75 euro baino ez da igo haien pentsioa.Eta horregatik, manifestazioa egin dute gaur goizean, Gazteluko Plazatik abiatuta, Krisiaren Kontrako Adinekoak deituta.

Gainera, pentsioen kutxaren kontrako "jazarpena" salatu dute, aurreikuspenek gastatuko dela iragartzen baitute. Adinekoek, baina, pentsio duinak izateko duten eskubidea ekarri dute gogora.

Horregatik, eskari hauek egin dizkiote Espainiako Gobernuari: gizarte segurantza onbideratu dezala, Produktu Kontsumo Indizea berreskuratu dezala eta pentsio baxuenak hobetu ditzala. Hori guztia lortzeko neurriak proposatu ditu Krisiaren Aurkako Adinekoak taldeak: "prekarietatea ezabatzea, enpleguaren kalitatea hobetzea, lan erreforma bertan behera uztea eta sistemaren siru-sarrerak handitzea".


Langabeziaren txartela ordezkatzen duen agiria bidali die Lanbidek 150.000 herritarrei


Ikus-entzunezkoen rallya eta Mendi hamabostaldia Oñatin

Une txarrak ari da bizitzen kulturaren mundua, kultura hitzaren esanahi zabalenean hartuta. BEZaren igoerak eta diru-laguntza publikoen murrizketek eragin handia izan dute kulturaren profesionalengan. Besteak, herritarren ekimenetatik sortutako kulturak, gogor eusten die ekonomiaren ekaitzei.

Aloña Mendiko mendi sailak azaroaren 6an hasi eta 29an amaituko den hamabostaldi bikaina antolatu du (Oñatin hamabostaldiak egun gehiago izaten dituzte, monjetara eguraldi on eske eramaten diren arrautza dozenek bezala). Dennis Urubko kazajoarekin emango zaio hasiera, eta tartean, 22an hain zuzen, Baltistan Fundazioak lurralde menditsu haietan egiten duen lana ezagutzeko aukera izango dute Kultur Etxera hurbiltzen direnek. Kirola, kultura eta lankidetza uztartuko ditu Aloña Mendik hiru aste luzeko hamabostaldian.

Ez da aurtengo azaroan dugun kultur ekitaldi bakarra. Hilaren 16an laburmetraien rallya izango dugu. Hau antolatzen ere ari da norbait lanean! Egitaraua ezagutu nahi duenak, edota parte hartu nahi duenak, sarean ditu ordu, baldintza eta jakin beharreko guztiak. Bi minutu baldin badauzkazu eman promozioko ikus-entzunezkoa ikusten. Merezi du.

Gauza gehiago ere izan ditugu denbora laburrean. Lope 500 hamabostaldi amaitu berria ere aipatu beharra dago. Baita urte luzeetan zehar antolatu den zinekluba, eta herritarrek antolatzen dituzten beste hainbat ekimen. Honek erakusten digu kulturarekin konprometitutako herritarrak asko direla gure artean, eta laguntza txiki batzuekin ikaragarrizko lana egin daitekeela herri bati kultur eskaintza oparoago bat eskaintzen.


Onddoz ondo sendotu eta sendatu

Iratiko Onddotegiak onddoak hazten ditu, mokofinak asetzeaz harago, eritasunen sendatzeko xedez. Ingurumenari arrunt egokitzen zaie, artifizializatu gabe. Lan moldea bakana da Europa osoan.

Ainize Madariaga

Iratiko onddoen famak ez du finitu hedatzen: oraino sekulan ikusi gabekoak hazi baitira azken aldi huntan. Iratiko Onddotegia Shiitake (Lentinula edodes), Belarri landua (Pleurotus ostreatus), Arno-gorri onddoa (Stropharia rugosoannulata), Reishi (Ganoderma lucidum) eta bertze franko proposatzen hasi baita. Cyril Vigroux okzitaniarra eta Mahaño Lanatua baxenabartarra dira onddo-hazkuntza proiektuaren eramaileak, Ahatsan.

Neolitoaz geroztik gizakia inguramena bere jarduerara egokitzen hasi bazen, Iratiko Onddotegiak kontrako norabidea hartzea deliberatu du. “Gure helburua da inguramenari egokitzea, ez alderantzizkoa. Horren kausitzeko, esporen selekzioa egiten dugu, espeziea ahal bezain ongi egoki dadin hemen, eta geneak ahal bezain autonomoen izan daitezen, hots, laborategitik egin ahala guti pasatzeko, gisa hortaz, gure esku sartzea ahal bezainbat murrizteko”, xehatu du Vigrouxek.

Terrenoa ongi prestaturik abiatu dute proiektua: baitira zazpi bat urte ideia ernaldu zela. Tolosan (Okzitania) Vigrouxek Belarri-onddo landuak ikusi zituen baratze saltegi batean, zienek “liluratu” baitzuten. Hasi zen orduan etxean esperimentatzen: “Nola hazten ziren esperimentatzen hasi nintzen, lau urtez. Ikusi dudalarik ongi martxan zela kopuru murritzean, emendatzen hasi nintzen”.

Lantzen dituzten onddoak saprobio lignikolak direnez, hau da, zur ustelaz elikatzen direla, zurak behar dituzte. Horretarako, Hergaraiko Sugarai su egur kooperatibarekin tratuan da: garai jakin batean egurra mozteko eskatzen die eta horren gainean onddoak pusarazten ditu: “Bortz urtez iraun dezake enborrak, onddoek arrunt jan arte, behin jana delarik, baratzerat jaurtikitzen dut humusaren egiteko”. Tokiko lehengai biologikoak baliatzen dituzte, kalitatezko onddo ekologikoen kausitzeko.

Elekzio selektiboa

Esporen selekzio xehetik landa, lastoan edo kabiletan paratzen ditu enborretan ezartzeko gisan. Selekzio horren egiteko etikari ematen diote lehentasuna: material karbonaturik batere baliatu gabe: “Ez dugu plastika jaurtigarririk baliatzen, ez petroliotik datorren deus, beregandik askatu nahi baitugu”. Hezetasunari, beroari, argiari eta aire fluxuari egokituriko espeziea kausitzea da helburua: “Naturalki kudeatu ahal izateko, sasoien araberako espezieekin jokatzen dugu. Inguramenetik gara partitzen, eta ez alderantziz: gehien saltzen baita gure inguramena baldintzatzea; artifizializatzea; ez”, erran du Vigrouxek.

Bere buruaren formatzeko, aitortu du ez zaiela hain aisita izan, ez baita bertze nehor gisa hortan lan egiten duenik, nazioartean bilatu behar izan du. Euskal Herrian eta inguruetan dabiltzanak arrunt bertze gisako lan moldea dute: “Sotoetan lan egiten dutenek gene bakarra dute eta kito, argi artifizialarekin ari dira. Aise lan errazagoa da, egia. Alta, gure etikaren izenean nahiago dugu ingurune ezegonkorrean aritu eta egokitu”. Erantsi du argi naturalak ahalbidetzen duela onddoen kalitate handiko proteina, bitamina, antioxidatzaile eta bertze konposatuen metabolizatze ona.

Mokofinen asetzeaz harago, onddoen bertute sendagarriak dituzte jomugan, Vigrouxek adierazi duenez: “Onddo guziak onak dira osagarriarendako. Baina batzuk bereziki organo bat edo bertzerendako. Metastasi libreen kontra egiteko biziki eraginkorrak dira onddo mota hauetako zenbait, bai ere jada hor diren tumore gazteen kontra”.

Belarri-onddoa Europako onddo endemikoa, konparazione, ezaguna omen da kolesterolaren orekatzeko eta azukre tasa apalarazteko. Shiitakeak, berriz, sangria uxarazten du.

Galdutako jakitatea berreskuratu nahi du Iratiko onddotegiak: “Galduak diren ezagutzak berriz piztu nahi ditugu, duela ehun urte ez baitugu haboro onddorik baliatzen gure buruen sendatzeko, non ez den Penizilina”.


Noelia eta Arnatzen arteko duelua, gaur gauean, 'BaGo!az' saioan

Aritz Mendiola aktorea izango da coach gonbidatua.

'BaGo!az'eko bosgarren saioa abesti hunkigarriz, karakterizazio harrigarriz eta hiru edizio hauetako emanaldi onenekin dator gaur gauean.

Aurreko astean duelua irabazi arren, Noelia izan zen boto gutxien jaso zituena, eta Andonik Arnatz aukeratu zuen haren kontrako duelua egiteko. Bien arteko duelu honekin hasiko da gaurko saioa. Beasaingo abeslaria, bigarren astean jarraian duelura joango da, baina oraingoan, bere postua defendatzera. Arnatzek berriz, bere lehen aukera izango du eta Andoni eta bere gitarrarekin batera, Lor taldearen 'Zure doinua' abestuko dute nork jarraitu erabakitzeko.

Gainerako lehiakideek ere, beraien onena emango dute. Oso bilakaera ona iza dute eta gero eta parekatuagoa dago aurtengo edizioa. 'Bago!az'eko agertokira Andrea, Iker, Jokin, Aintzane, Aitzol eta Jokinek Elton John, Dire Straits edo Berri Txarrak ekarriko dituzte. Euskal klasiko handi batek ere izango du bere tartea, izan ere Xabier Saldiasek eta Aintzane Arzamendik 'Lau Teilatu' kuttuna abestuko dute.

Gainera, aste honetan, Aritz Mendiola izango da coach gonbidatua. Eta programa borobiltzeko, beste euskal klasiko bat, Laboaren 'Izarren Hautsa' abestuko du Andoni Ollokiegik bere Ollokiekin.

'BaGo!az' asteazkenetan izaten da ikusgai, 22:30ean, ETB1en eta eitb.eus-en. Gainera, ostiraleta saioaren unerik onenak izaten dira ikusgai, 21:00etatik aurrera, ETB1en eta eitb.eus-en.


Ez ohiko udalbatzarra egingo dute, gaur

Hiri Antolamenduaren Plangintza Orokorrari behin betiko onarpena emango diote.

Udaletxean ezohiko udalbatzarra da gaur, asteartea, 19:00etan hasita. Bertan landuko duten gai bakarra Azpeitiko Hiri Antolamenduaren Plangintza Orokorrari behin betiko onarpena ematea da.


Helduen txertaketa eta elikadura osasungarria, 'Faktoria'n

Osakidetzak helduek txertoen egutegia betetzeko martxan jarritako kanpainaren berri emango dugu, eta haurdunentzako elikaduraz eta umeak elikatzeko 'Baby led weaning' joeraz hitz egingo dugu.

Helduek txertoen egutegia betetzeko Osakidetzak martxan jartzeko kanpainaren berri emango dugu asteazkeneko 'Faktoria' saioan, Koldo Agirrebengoa Gurutzetako Ospitaleko Gaixotasun Kutsakorretako Mediku Buruarekin eta Jose Luis Balentziaga Durangaldeko Lehen Arretako Osasun Zentroetako Arduraduna eta Iurretako anbulategiko familia medikuarekin. Bestalde, haurdun dauden emakumeen elikadura osasuntsuak nolakoa izan behar duen kontatuko digu Nerea Segurak, Euskadiko Nutrizionista eta Dietisten Elkarteko Bokalak. Euskadiko Pediatren Elkargoko presidente Ruben Garciaren eta Baby led weaning delakoaren bitartez bere haurrak elikatu dituen Gloria Urkola amaren hitzak ere jasoko ditugu. Gainera, Uliako ur biltegietara bisita, Antton Larretxau Uliako parkeko zaindari eta Donostiako ur zerbitzuko langile ohiak gidatuta.

07:00etan hasiko da albistegia, Iñigo Alustizak gidatuta. 07:50 aldera, Maite Artolak hartuko du lekukoa, eta Eli Larrinagaren iritzi-tartea entzungo dugu. 08:30ean, solasaldian izango dira Hedoi Etxarte, Javier Díaz Noci eta Amaia Espinosa. 09:15ean, iagndeko giza katearen aurrerapena egingo digu Jone Amonarrizek, gure Esku Dagoren komunikazio arduradunak. 09:30 aldera, antxoaren kanpaina bukatzear dela, Miren Garmendiarekin, Gipuzkoako Kofradien Federazioko presidentearekin hitz egingo dugu. Jarraian, Adrian Zelaia EKAI Centerreko arduradunak egingo dizkigu arloko albiste nagusien iruzkina. Koldo Almandoz zuzendariaren aktualitatearen irakurketa zinematografikoak itxiko du saioa.

10:00etan, Manu Etxezortuk hartuko du lekukoa, magazina abiatzeko. Hasteko, Idoia Torregarairen umore prinzta jasoko dugu, eta ez ikasteko aitzakiez ariko gara. 10:30ean hitz egingo dugu helduen txertatzeko kanpainaz, eta, jarraian, Juanjo Sanmiguel lankidea mexikoko hauteskundeez ariko zaigu.

11:00etako kirol aurrerapenaren ostean, Donostiako Uliako ur biltegia bisitatuko dugu, eta, jarraian, Esther Moyuaren liburu gomendioa entzungo dugu.

12:00etan, haurdun dauden emakumeen elikadura osasungarriaz jardungo gara, eta, 12:30ean, Imanol Ituiñoren magia tartea entzungo dugu.

07:00etatik 13:00etara izango da martxan 'Faktoria'.


Giltzurruneko tumorea bagina bidez erauzia

Rufina Gilo du izena istorio honetako protagonistak. 66 urteko emakume honek, hiru seme-alabaren ama, giltzurruneko tumorea zeukan, eta bere medikuak teknika berri batekin operatu nahi zuela esan zionean ez zuen inolako zalantzarik izan. “Dena hobe beharrez izango zela esan zidan medikuak, eta hortaz, zenbat eta lehenago egin, orduan eta hobe” pentsatu zuen. Esan eta egin. Arrakasta osoz gainera.

Teknika berriak pazientearen zulo edo hutsune naturalak aprobetxatzen ditu (ahoa, bagina, uzkia, etab. ), egin beharreko ebakiak gutxitzeko. Horri esker, ebakuntza-ostea ez da hain mingarria, eta gainera laburragoa izaten da. Kasu honetan, Bartzelonako Clinic Ospitaleko Urologia Zerbitzuko Alcaraz doktoreak koordinatu zuen ebakuntza –baginan zeharreko nefrektomia– eta hiru egunera alta ematen zioten gaixoari.

Operazioa teknika tradizionalekin egin izan balitz, laparoskopia bidez hain zuzen ere, aurrena sei zentimetroko ebakia egin behar izango zioten gaixoari, handik tresna eta instrumental kirurgikoa sartzeko. Eta horrek, zilborraren inguruan orbain handi samarra uzteaz gain, suspertzeko denbora luzatu eta molestia gehiago eragin izango lizkioke.

Europan aurreneko aldiz egindako ebakuntza horren ondotik –duela hilabete batzuk antzeko bat egin zen Brasilen aurreneko aldiz–, pentsatzekoa da teknika berria gero eta gehiago erabiliko dela. Oraingoz 25 gaixo ingururi operazioa egitea aurreikusten dute, urtero, ospitale horretan. Giltzurrun osoa edo haren zati bat ere erauzi behar zaien emakumeentzat teknika egokitzat jotzen da baginan zeharreko erauzketa, betiere erauzi beharreko alea ez bada 14-15 zentimetro baino luzeagoa, eta haren diametroak ez baditu hamar zentimetroak gainditzen. Aurretik seme-alabak izan dituzten emakumeetan ebakuntza errazagoa izango litzateke, beren erditze-kanala zabalagoa baita.


Mobilizazioak antolatu ditu datorren larunbatean Eraginek Bilboko Areatzan

Gazteen egoera salatzeko, datorren larunbateko 17:00etan izango dira Eraginek antolatutako jardunaldiak. Bizitzen ari garen egoera dela medio, langabezia areagotu egin da gazteetan, eta erabateko behin-behinekotasuna eta bizi-baldintza materialak murriztu.

Beraz, hori salatzeko, lehenik eta behin mahai inguru bat egingo da Garbiñe Biurrun, Oskar Matute, Alejandra de la Fuente eta Eduardo Garzonekin. Bigarren, beste mahai-inguru bat prekarizatutako sektoreen testigantzak ostalari batekin, kulturako langile batekin eta rider batekin. Amaitzeko, Areatzan bertan hasiko den mobilizazioa.

Martxoaren 27a, datorren larunbata, gazteak gero eta gehiago eta irmoago mobilizatzeko abiapuntua izatea nahi du Eraginek.

https://bilbohiria.com/docs2/2021/ibaizabal/210325_EraginGazteak.mp3

Deskargatu hemen


Gisatu onena, Faka-Fakarena

Epaimahaiko hiru kideek horrela erabakita, Faka-Faka koadrilako Josetxo Aranzabal eta Enrike Elkoro izan dira gaur Elgetako Koadrilen egunean gisatu onena prestatu dutenak.

ARGAZKI GALERIA

Sei koadrilak hartu dute parte lehiaketan eta bigarren saria 90210 koadrilarentzat izan da. Erretiratuek jaso dute epaimahaiaren hirugarren saria. Saria irabazi edo ez, koadrilek herriko plazan bazkaldu dute, ahal izan duten moduan eguzkiari ihes eginaz. Gisatuaz gain, jaien batzordeak prestatutako saiheskia ere jan ahal izan dute. Behin tripa ondo betetakoan, MP5 taldearen musikak animatu du bazkalostea.


Eneko Ibarguengoitiak irabazi du Elantxobeko argazki lehiaketa

Argazki irabazlea.

Irabazleak 50 euroko hamaiketakoa eta ondutako sei botila ardo jaso ditu. Bigarren saria, Julen Soraluzerentzat izan da, eta 50 euroko hamaiketakoa eta bi cava botila irabazi ditu. Bestetik, Natxo Castellsek jaso du hirugarren saria, eta 50 euroren balioa duen hamaiketakoagaz saritu dute.

Bigarren saria jaso duen argazkia.

Be Bai Elantxobe Euskera Elkarteak antolatu dute aurten ere udalerriko bazterrak erakusteko argazki lehiaketa. Antolatzaileen berbetan, beste urte batez, “arrakastatsua” izan da. Izan ere, 52 parte hartzaile izan dira guztira (iazko kopuru bera). Eta horiek 236 argazki aurkeztu dituzte (partaide bakoitzak gehienez bost argazki aurkeztu ahal izan ditu).

Herriko bi argazkilari izan dira epaileak eta beraiek aukeratutako argazkien artean Be Bai Elantxobe Euskera Elkarteak sariak honako hauei ematea erabaki zuen.

Aurreko urteetan egin modura, oraingoan ere lehiaketara aurkezturiko argazkiak udalerriko tabernetan egon dira ikusgai.

Halaber, saritutako argazkiekin eta lehiaketara aurkezturiko beste batzuekin osatuko dute 2016ko egutegia. Egutegia eskuratu gura dutenek, Elantxobeko patroia den Bariko Nikolas deunaren egunean, abenduaren 6an, izango dute erosteko aukera.

Hirugarren saria jaso duen argazkia.


Emakumeen lana islatzeko beka plazaratu du udalak

Berrizko herriari historian zehar emakumeek egindako ekarpena ikertzea du helburu. Berrizko Udalak herriko emakumeek historian egin duten lana islatzeko asmoa du, eta horretarako, ikerketa-beka plazaratu du. Emakumeen lana eta lan horren eragin soziala, kulturala zein politikoa \"ezkutuan\" ego direla diote, \"emakumeen ekarpenak historian ez direlako jaso izan\". Ikerketa horrek urte eta erdiko iraupena izango du esleipena egiten denetik hasita. Urtea pasatzean, onuradunak idatzizko proiektua aurkeztu beharko du, eta amaieran ikus-entzunezko euskarria, ikerketaren emaitzak islatuz. Euskarri horren eraketa librea da: dokumentala, elkarrizketak edo laburmetraia formatuak aukeratu daitezke. Beka norbanakoek zein helburu honetarako sortutako lan-taldeek eskuratu ahal izango dute. Hilabeteko epea dago izena emateko, eta beka jasotzen duenari 16.000 euroko laguntza emango dio udalak. Aurkeztu beharreko dokumentazio guztia euskarazkoa izan beharko da.


"Esperantzaren eta ekintzaren" garaia dela aldarrikatuko dute Baionako Alternatiba egunean

200 bat pertsona ezagunek parte hartuko dute urriaren 6an eta 7an. 1000 laguntzaileren beharra du Bizi mugimenduak.

Duela bost urte Baionan lehen alternatiben herrixka egin zutenetik egoera klimatikoa okertu da; hori da, Bizi mugimenduak ateratzen duen ondorio nagusia. Izan dira mobilizazioak, izan da COP 21 nazioarteko gailurra... "Baina berotegi efektuak segitzen du, eta kriminala da", Txetx Etxeberri Bizi mugimenduko koordinatzailearen hitzetan. Haren arabera, uda honetan ikusi da, konkretuki, "zer den aldaketa klimatikoa". Suteak, beroteak, euriteak... aipatu ditu besteak beste. Testuinguru horretan antolatuko dituzte Alternatiba egunak urriaren 6 eta 7an, Baionan, oraindik esperantza badela, baina ekintza garaia dela aldarrikatzeko.

Egun horietan aurkeztuko du Klima Aldaketari Buruzko Gobernu Arteko Taldeak Parisko COP21 gailurrean eskatu zitzaion txostena, beroketa klimatikoa gehienez ere 1,5 graduko igoeran atxikitzeak herritarren bizimoduan izango lituzkeen ondorioak aurkezteko. Besteak beste, maila horretan egotea posible den ala ez zehaztu beharko dute, eta adierazi, gaurtik hasita zer erritmo eta garrantzia eman behar zaizkien igoera maila hori atxikitzea lortzeko beharrezkoak diren aldaketei. Bizi mugimenduaren arabera, "azken aukera" izanen da mundu mailako iritzi publikoa abisatzeko eta mobilizatzeko. "Txostena argitaratuko den momentuan, Baionatik 200 pertsona ezagunek eta bertan izanen diren hamarnaka mila herritarrek emango dute erantzuna, txosten horri buruz eta atxiki behar diren ondorioetaz".

Bi egunetako egitarau oparoa prestatu dute urriaren 6 eta 7rako. Aitzineko egunetan iritsiko da Alternatiba itzulia, Frantzia guzia zeharkatu ondoren, azken etapak Euskal Herriko herrietan eginik. Azken kilometroak, Miarritzetik Baionara eginen dituzte Velorution (bizikleta iraultza) erraldoi batekin. Baiona txikian zehar antolatuko dituzten gune ezberdinetan, hitzaldiak, tailerrak, merkatua eta beste gisako animazio andana izanen dira.

Zazpi engaiamendu

Alternatiba egunen baitan, engaiamendurako deia eginen die herritarrei Bizi mugimenduak. Zazpi desafioko zerrenda proposatu du, horietarik gutxienez hiru betetzeko eskaerarekin. Besteak beste, EDF elektrizitate konpainia utzi, eta berriki sortu den eta %100 energia berriztagarria banatuko duen Enargia enpresara pasatzea, Herrikoa, I-Ener, Koop57, edo Lurzaindiaren gisako tokiko funts solidario baten kapitalean inbertsioa egitea, edo euskal monetaren kide bilakatuz, ekonomiaren birtokiratzean parte hartzea dira proposatzen dituzten engaiamenduak.

Deialdia ere egin die herritarrei Alternatiba egunen antolaketan parte hartzeko. 1000 laguntzaileren beharra dute bi egunetarako prestatu duten egitaraua eta azpiegitura kudeatzeko, eta oraingoz 600 bat dituztela jakinarazi dute. Parte hartu nahi duen orori Bizirekin harremanetan jartzeko eskatu diote.


Donostian ala nazioartean?

Donostiako banderaren lehenengo saio egunean istiluak izan

ziren Donostiako Alde Zaharrean. Bigarren zatia ez da hain arraroa egiten, eta

egun benetan jendetsua aukeratu izana horretarako ere, jada, ohitura bihurtu

da. Harritu nauenak, Diario Vascok albistea ilustratzeko aukeratu duen Jose

Mari Lopezen argazkia izan da.

Begira ezazue argazkia eta zuek esan, Donostian ateratakoa

da argazkia ala munduko beste puntan? Nonork esango luke laguntza humanitorioa

deitzen diren ekintza hoietako bat egitera bidali dituztela ertzainetako

batzuk, Ekialdeko herrialderen batera edo.

Euskal Herria aldatzen ari da, guk uste baino azkarrago. Amaren

etxea joan nintzen zapatuan eta aitak kontatu zidan Donostiako eraikin publiko

batera sartu ziren pakistandar batzurekin erabat txundituta geratu zirela hango

beharginak, eta Antzuolara ere deitu zutela, euskaraz bakarrik egiten zutelako

pakistandar haurrek. Pantxike andereñoak kontatu zidan urtarrila aldera,

Antzuolan bizi den Pakistango familiako neska-mutiko guztiek ikasi dutela

euskaraz, eskolan eta lagunartean, eta gaztelaniaz ez dakitela. Beraz, euren

hizkuntzan eta euskaraz egiten dabe. u003c/font>u003c/p>nnu003cp>u003cfont sizeu003d”2″ faceu003d”Arial”>u003cspan langu003d”EU” styleu003d”font-size:10.0pt;font-family:Arial”>Euskal Herria aldatzen ari da eta gu ere moldatu beharkongara; multietnikoa da gure herria eta horrek dakarren aberastasunaz ohartutanjardun behar dugu herria egiten.u003c/span>u003c/font>u003c/p>nnu003c/div>nnu003c/div>nnn”,0]

);

D([“ma”,[0,”u003ctable classu003datt cellspacingu003d0 cellpaddingu003d5 borderu003d0>u003ctr>u003ctd>u003ctable cellspacingu003d0 cellpaddingu003d0>u003ctr>u003ctd alignu003dcenter>u003ca targetu003d_blank hrefu003d”/mail/?attidu003d0.1&dispu003dinline&viewu003datt&thu003d114ca6c133824605″>u003cimg classu003dthi srcu003d/mail/?attidu003d0.1&dispu003dthd&viewu003datt&thu003d114ca6c133824605>u003c/a>u003ctd widthu003d7>u003ctd>u003cb>021D1GENP1_1.jpgu003c/b>u003cbr>14K u003ca targetu003d_blank hrefu003d”/mail/?attidu003d0.1&dispu003dinline&viewu003datt&thu003d114ca6c133824605″>Vistau003c/a> u003ca href u003d”/mail/?attidu003d0.1&dispu003dattd&viewu003datt&thu003d114ca6c133824605″>Descargau003c/a> u003c/table>u003c/table>”,”114ca6c133824605″]

]

);

D([“ce”]);

//–>

Euskal Herria aldatzen ari da eta gu ere moldatu beharko

gara; multietnikoa da gure herria eta horrek dakarren aberastasunaz ohartuta

jardun behar dugu herria egiten.


D ereduaren sustapena, bizi-bizi Nafarroan

Haur eta Lehen Hezkuntzako aurrematrikulazioa egiteko epea gaur bukatuko da Nafarroan. D ereduari buruzko zalantzak argitzen aritu dira NIZE eta Sortzen eremu ez-euskaldunean.


Asiako ekialdean izan diren tifoiek milioi bat desplazatu eragin dituzte

Taiwanen triskantza handia eragin du 'Morakot' tifoiak, eta, datu ofizialen arabera, hamalau pertsona hil dira eta ehunka daude desagertuta; galerak izugarriak dira. Txinako Gobernuak hainbat neurri hartu ditu; besteak beste, milioi bat lagun ebakuatu ditu. ÑEtau’ tifoiak, berriz, hamar lagun hil ditu, gutxienez, Japonian.


Gabonetako apaingarriak jartzen al dituzu etxean?


Errematea falta izan du

Hirugarren laurdenean hamabost puntuz galduz joan ondoren, Jamesek eta Bertansek bi jaurtiketa izan dituzte Istanbulen irabazteko.


Eguneko arreta zerbitzua, 65 urtetik gorakoentzat

Asteazkeneko Plenoan onartu ondoren, Udalak astelehenean jarriko du martxan eguneko arreta zerbitzua, 65 urtetik gorakoei eta I. graduko mendekotasuna duten edo mendekotasun arriskuan dauden astigartarrei zuzenduta.

Hezitzaile bat izango da Galtzaur jubilatuen elkartearen egoitzan, astean hirutan.

Helduen bizi-kalitatea hobetzea helburu

Zerbitzu berri hau astelehenean jarriko da martxan, eta urte osoan zehar emango da, abuztuan izan ezik; hezitzaile batek saioak dinamizatuko ditu doan, astelehen, astearte eta ostegunetan, 10:00etatik 13:00etara. Astigarragan erroldatuta egon behar dute zerbitzua erabili nahi dutenek.

Udalak adierazi bezala, «zerbitzuaren helburua nagusia Astigarragako pertsona helduen bizi-kalitatea hobetzea izango da, batez ere, sozializazioa bultzatuz eta bere autonomia pertsonala sustatuz».

Informazio gehiago jasotzeko edo eskaerak bideratzeko, Gizarte Zerbitzuetako sailera jotzeko azaldu du: 943 33 52 32 telefono zenbakira deituta edo ongintza@astigarraga.eus helbidera idatzita. yy


Santelmoak 2017: egitaraua egunez egun

Gainean dauzkagu santelmoak. Hemen kontsulta dezakezue aurtengo jai egitaraua:

OSTIRALA 21

22:30ean, Aita Marin bertsolariak: Andoni Egaña, Maialen Lujanbio, Etxahun Lekue, Sustrai Colina, Agin Laburu eta Jon Maia. Gai-jartzailea: Unai Manterola.

22:30ean, Txosna eremuan kontzertuak: Tecno gaua.

LARUNBATA 22

11:00etan, Udal Txistulari Bandaren kalejira.

12:00etan, San Telmo ermita inguruan, txupinazoa jaiei hasiera emateko.

Jarraian Jaitsiera Musika Eskolako trikitilariek lagunduta; ondoren Itxas Gain elkarteak antolatuta, hamaiketakoa. Tartea alaitzeko, Bertso Eskolako ikasleen eta Musika Eskolako trikitilarien saioak.

12:30ean, Incansables txaranga kalejiran.

13:00etan, Ondartxon, Musika Eskolako haurren eskutik, euskal dantzen ikuskizuna. Euria eginez gero, Aita Mari aretoan.

14:30ean, Torreberrin herri bazkaria.

17:00etan, Elektrotxaranga kalejiran.

18:00etan, Eusebio Gurrutxaga plazan jaialdia haurrentzat: Dantza Saltsa.

18:30ean, Erriberan hasita Incansables txaranga.

22:00etan, Txosna eremuan, kontzertuak:

Cobra, Petti & Etxeko Uzta eta Eskean Kristo.

22:30ean, Kofradian dantzaldia: Ezten Giro.

IGANDEA 23

11:00etatik 14:00etara, Oxford aretoan Santelmotako XIX. Scalextric txapelketa.

11:30ean, Ostolaza eta Txapartegi trikitilariak.

11:30ean, Arbustain motor elkarteak antolatuta, hamaiketakoa herriko itsasgizon zaharrentzat.

12:00etan, Haurren Danborrada Sagarbide ikastetxetik irtenda. Danborradaren aitzakian Jakintza elkarteak argazki rally bat antolatu du. Begiratu oinarriak.

12:30ean, Trikitxas bikotearen kalejira.

17:00etan, Udaletxetik irtenda, Buruhandi eta Erraldoiak.

17:00etatik 19:00etara, Oxforden Scalextric saio gehiago.

18:00etan, Trikitxas bikotearen kalejira.

18:30ean, Plazan hasita, Ustekabe txaranga .

19:00etan, Eusebio Gurrutxaga plazan hasita The Derty Gerties kalejira.

22:00etan, Txosna eremuan kontzertua: Dj Bull

22:30ean, Danborrada Berezia.

22:30ean, Kofradian, dantzaldia: Ilargi Beltza

Gauerdian Kofradian Bandera igotzea Jose Luis Urruzuno arrantzale ohiaren eskutik. Txapel oroigarria oparituko dio Arbustain Motor elkarteak, eta Joxe Migel Irigoieni ere omenaldia egingo dio.

Danborrada amaitutakoan berbena Ilargi Beltza taldearekin Kofradiako plazan.

ASTELEHENA 24, SAN TELMO EGUNA

10:00etan, Alkate-soinua udaletxe aurretik parrokiara.

10:15ean, Ohiturazko prozesioa San Telmo ermitara.

10:30ean, Meza Nagusia, Beheko Plaza Abesbatzak abestua, itsasoaren aurrean otoitza eta Parrokiara itzulera. San Telmoren erlikia gurtzea. Ondoren, gonbidatuei hamaiketakoa eskainiko zaie Kofradian.

12:00etan, Elizagoien Ahizpak triktilariak.

12:30ean, Eusebio Gurrutxaga plazan Gorritiren saioa.

17:30ean, Aitzuri pilotalekuan, esku pilota partidu profesionalak .

17:30ean, Torreberrin magia ikuskizuna: Amarru

18:30ean, Plazatik abiatuta, Iraunkorrak txaranga.

19:00etan, Kofradian dantzaldia: Orots

22:30ean, Kofradian Orots taldearen bigarren emanaldia.

OSTIRALA 28

17:00etan, Aitzuri pilota lekuan xisterako San Telmo saria, finalak.

18:00etan, Eusebio Gurrutxaga plazan Rana eta Pote txapelketak, Beheko Plaza elkarteak antolatuta (irekia nahi duen guztiarentzat).

19:30ean, Torreberrin hasita, Bertsotan Jai herriko bertsolariak.

22:30ean, Txosna eremuan Bertsio Gaua herriko musika taldeekin.

LARUNBATA 29

10:00etan, Eusebio Gurrutxaga plazan, XVI. olagarro-zopa lehiaketa.

Ekitaldia alaitzeko Elustondo anai-arrebak trikitilarien saioa.

11:30ean, Ondartxon haur jolasak Itxas Gain elkartearen eskutik.

12:00etan, Herriko kaleetan Beheko Plaza abesbatzen saioa.

12:30ean, Odietan Urrezko Aizkora, kanporaketa.

14:30ean, Txosna eremuan bazkaria.

17:30ean, Eusebio Gurrutxaga plazan haurrentzat dantzaldia Joxe Mendizabalekin.

18:30ean, Beti Jai Fanfarrearen saioa.

22:00etan, Kofradian disko festa Alex eta Urtzarekin.

22:30ean, Txosna eremuan, kontzertuak: Koban, Burning Daylight eta Dj Pintxe Pendeja.

IGANDEA 30

9:30ean, Zumai Txaranga eta gaztetxoen kalejira herrian zehar.

11:30ean, Maddalen eta Jagoba trikitilariak.

12:00etan, Itzurun hondartzan zaldi lasterketa.

12:30ean, Zumai txaranga. Eta Eusebio Gurrutxaga plazan, Erkibe elkartearen eskutik, olagarru-zopa dastatzeko aukera.

17:00etan, Aita Mari aretoan, haurrentzat antzerkia: Kolore! Gari, Montxo eta Joselontxo

18:00etan, Trainerillen estropadak, XXXIV. San Telmo saria eta Emakumeen San Telmotako V. estropada.

18:00etan, Jainekin txaranga.

19:00etan, Kofradian erromeria: Bidebatez

22:30ean, Txosna eremuan kontzertuak herriko taldeekin: Breaking Brokkoli, The New Brigade, Parrazta eta Sargo.

23:00etan Bidebatez taldearen bigarren saioa.

Gauerdian, Bandera jaistea eta Santelmoei agurra.